title: John Conroy (maahockeypelaaja)

text: Conroy kuului Ison-Britannian olympiapronssia voittaneeseen joukkueeseen Helsingissä 1952. Hän pelasi myös Ison-Britannian Melbournen kesäolympialaisissa 1956 neljänneksi sijoittuneessa joukkueessa.


title: Anthony John Robinson

text: Anthony John Backhouse Robinson (22. heinäkuuta 1925 – 24. heinäkuuta 1982 Yeovil) oli brittiläinen maahockeypelaaja ja olympiamitalisti.


title: Anthony John Robinson

text: Robinson kuului Ison-Britannian olympiapronssia voittaneeseen joukkueeseen Helsingissä 1952. Hän pelasi myös Ison-Britannian Melbournen kesäolympialaisissa 1956 neljänneksi sijoittuneessa joukkueessa.


title: Adam Zbořil

text: Adam Zbořil (s. 28. elokuuta 1995 Brno, Tšekki) on tšekkiläinen jääkiekkoilija, joka pelaa Slovakian Extraligan HC Nové Zámkyssa. Hän on pelipaikaltaan keskushyökkääjä, mutta Zbořil osaa pelata myös laidassa.


title: Adam Zbořil

text: Zbořil on HC Kometa Brnon kasvatti. Hän voitti kaudella 2009–2010 seuran C-nuorten piste-, maali- ja syöttöpörssin tehoilla 26+26=52. Kaudella 2010–2011 Zbořil nousi Brnon C-nuorten kapteeniksi ja voitti joukkueen sisäisen piste- ja syöttöpörssin tehoilla 30+45=75. Hän sijoittui koko Tšekin C-juniorisarjan pistepörssissä toiseksi edellään vain HC Třinecin David Cienciala. Zbořil voitti myös Brnon sisäisen tehotilaston lukemalla +55. Hän voitti kauden päätteeksi Tšekin C-nuorten mestaruuden. Kaudella 2011–2012 Zbořil voitti Brnon B-nuorten sisäisen maalipörssin voiton 21 osumallaan ja sisäisen tehotilaston lukemalla +23. Kauden 2012–2013 hän pelasi kokonaan junioreissa, mutta harjoitteli myös Brnon Extraliga-joukkueen mukana.


title: Adam Zbořil

text: QMJHL-joukkue Acadie-Bathurst Titan varasi Zbořilin 64. pelaajana . Hän siirtyi joukkueeseen kaudeksi 2012–2013, mutta Zbořilin kemiat päävalmentaja Éric Dubois'n kanssa eivät kuitenkaan kohdanneet ja hän oli tyytymätön rooliinsa. Zbořil jätti Titanin kauden jälkeen ja siirtyi try-outille SM-liigajoukkue Jokereihin. Hän ei kuitenkaan saanut sinne jatkosopimusta ja teki syyskuussa 2013 1+2-vuotisen sopimuksen toisen SM-liigajoukkueen, Saimaan Pallon kanssa. Zbořil pelasi kauden 2013–2014 kokonaan seuran A-nuorissa. Seuraavalla kaudella 2014–2015 hän oli joukkueen paras pistemies ja syöttäjä tehoilla 21+35=56. Zbořil jakoi myös kolmella osumallaan A-nuorten SM-liigan alivoimamaalipörssin voiton viiden muun pelaajan kanssa. Kevään 2015 pudotuspeleissä hän jakoi SaiPan sisäisen pistepörssin voiton Henry Karjalaisen ja Janne Kettusen kanssa tehoilla 3+5=8. Zbořil pelasi kauden aikana myös ensimmäiset miesten pelinsä pelattuaan kolme ottelua lainalla Mestiksen nousijajoukkue KeuPa HT:ssä syyskuussa 2015. Huhtikuussa 2015 SaiPa käytti hänen sopimuksessaan olleen option ja teki vuoden mittaisen jatkosopimuksen Zbořilin kanssa.


title: Adam Zbořil

text: Kaudella 2015–2016, joulukuussa 2015 SaiPa lainasi Zbořilin taas kolmen ottelun ajaksi KeuPaan. Zbořil pelasi ensimmäisen ja kauden ainoaksi jääneen SM-liigaottelunsa SaiPassa 22. tammikuuta 2016 vieraissa Hämeenlinnan Pallokerhoa vastaan. Hän sai ottelussa jääaikaa 11.07 minuuttia ja keräsi myös yhden kahden minuutin jäähyn kampituksesta. Suurimman osan kaudestaan Zbořil pelasi jälleen kuitenkin SaiPan A-nuorissa, joiden paras pistemies ja maalintekijä hän oli tehoilla 27+27=54. Zbořil jakoi A-nuorten SM-liigan maalipörssin yhdeksännen sijan Lukon Jere Fribergin kanssa. 12. helmikuuta 2016 hän taklasi A-nuorten SM-liigan ottelussa Pelicansin Niko Kivelää päähän ja sai tilanteesta 5+20-minuutin rangaistuksen. Suomen Jääkiekkoliitto asetti Zbořilin peräti yhdeksän ottelun pelikieltoon, jota ankaroitti kahdella ottelulla hänen aiempi pelikieltohistoriansa sarjasta.


title: Adam Zbořil

text: Zbořil siirtyi kaudeksi 2016–2017 vuoden mittaisella sopimuksella Mestiksen nousijajoukkue Iisalmen Peli-Karhujen riveihin. Hänen varsinainen tulokaskautensa Mestiksessä toi 48 runkosarjaottelussa tehot 4+10=14 ja kahdeksassa karsintasarjan ottelussa tehot 3+2=5. Zbořil oli karsintasarjassa IPK:n paras maalintekijä Ainārs Podziņšin kanssa.


title: Adam Zbořil

text: Kaudeksi 2017–2018 Zbořil siirtyi Slovakian Extraligan HC Nové Zámkyyn.


title: Adam Zbořil

text: Zbořil pelasi alle 18-vuotiaiden MM-kilpailuissa vuonna 2013. Hänet valittiin turnauksen Yhdysvaltoja vastaan pelatun alkulohkon ottelun päätteeksi Tšekin ottelun parhaaksi pelaajaksi. Zbořil pelasi samana vuonna myös alle 19-vuotiaiden World Junior A Challengessa, jolloin hän toimi Tšekin varakapteenina ja oli joukkueen paras pistemies ja syöttäjä tehoilla 2+4=6. Zbořil jakoi myös Tšekin sisäisen maalipörssin voiton Pavel Jenyšin kanssa kahdella osumallaan.


title: Adam Zbořil

text: Zbořilin pikkuveli Jakub pelaa puolustajana NHL-joukkue Boston Bruinsin organisaatiossa. Hän on seuran ensimmäisen kierroksen varaus vuodelta .


title: Smarp

text:
Smarp on vuonna 2011 perustettu suomalainen työntekijälähettilyyden alalla toimiva ohjelmistoyritys. Sen pääkonttori ja tuotekehitys sijaitsevat Helsingissä, ja muut konttorit ovat New Yorkissa, Lontoossa, Tukholmassa, Oslossa, Singaporessa ja Dubaissa. Vuonna 2015 sillä oli 40 työntekijää. Sen perustajia ovat toimitusjohtaja Roope Heinilä ja operatiivinen johtaja Mikael Lauharanta. Hallituksen puheenjohtaja on Pedro Ros (Wilmington Plc:n toimitusjohtaja, entinen TNS Gallup Globalin toimitusjohtaja).
Smarpin kansainvälistä myyntiä ja liiketoiminnan kehitystä johtaa LinkedInin Pohjoismaiden entinen johtaja, Lars Ingerslev.


title: Smarp

text: Smarp tarjoaa yrityksille kokonaispalvelun, johon liittyy myös tietojen jakamisen ja tuloksellisuuden analysointi. Asiakkaina sillä on yli sata yritystä.


title: Smarp

text: Smarp valittiin Red Herring-startup rankingin finalistiksi vuonna 2014, voitti Arctic15 -Startup-kilpailun vuonna 2014, Young Bull -voittajaksi Bully Awardseissa vuonna 2015 sekä Danske Bankin Danske Hub -partneriksi vuonna 2015.


title: Eric Williams (koripalloilija, 1978)

text: Eric Williams (s. 6. heinäkuuta 1978 Brooklyn, New York) on yhdysvaltalainen kilpauransa päättänyt koripalloilija, pelipaikaltaan sentteri.


title: Eric Williams (koripalloilija, 1978)

text: Williams pelasi Syracusen ja Massachusettsin hyvätasoisissa yliopistojoukkueissa ja tämän jälkeen yhdysvaltalaisissa piensarjoissa, Englannissa, Suomessa ja Chilessä. Suomessa Williamsin pelaajaura jäi kahteen pääsarjajoukkue Tampereen Pyrinnössä pelattuun otteluun lokakuussa 2006.


title: Eric Williams

text: Eric Williams -nimisiä henkilöitä ovat:


title: Hack Kampmann

text: Hack Kampmann (1856–1920) oli tanskalainen arkkitehti ja vuosina 1908–1918 Kööpenhaminan taideakatemian professori. Osan töistään hän myös rakensi itse. Hänen töitään ovat muiden muassa vuosina 1908–1910 rakennettu arkkitehtuuriltaan kansallisromanttinen (kansallista tiiliarkkitehtuuria edustava) Ålborgin posti- ja lennätintalo sekä vuosina 1918–1924 rakennettu yksi 1920-luvun pohjoismaisen klassismin keskeisimmistä töistä, Kööpenhaminan poliisitalo, jonka saattoi päätökseen Aage Rafn.


title: Unelmamökki

text: Unelmamökki on lifestyleohjelma, jossa seurataan vuoden ajan kolmilapsisen helsinläisperheen talon rakennusta. Juontajana toimii Maarit Poussa, sisustusarkkitehtina Hanni Koroma, pihasuunnittelijoina Team Kuoppalan Lea Kuoppala, Nina Bergström ja Marika Turpeinen, rakentajana Timo Vepsäläinen ja sekatyömiehenä Jani Paasonen.


title: Edmund Kean

text: Edmund Kean (1787–1833) oli brittiläinen näyttelijä, arvion mukaan merkittävin romanttisista brittinäyttelijöistä. Kean tunnetaan Shakespearen henkilöhahmojen tulkitsijana. Ensimmäisen suuren voittonsa hän sai vuonna 1814 Shylockin roolissa Lontoon suuressa teatterissa. Hän kävi kiertueilla Amerikassa ja Pariisissa ja esiintyi siellä Shakespearen luonneosissa. Kean on myös aiheena Dumas vanhemman draamassa "E.K.".


title: Treffit pimeässä

text: Treffit pimeässä on deittiohjelma, jossa seurataan jokaisessa jaksossa kolmea sinkkunaista ja sinkkumiestä jotka muuttavat kolmeksi päiväksi pilkkopimeään huoneeseen ja sen aikana heillä on mahdollisuus löytää toisistaan se oikea. Juontajana toimii Susanna Laine.


title: József Katona

text: József Katona (1791–1830) oli unkarilainen kirjailija ja juristi. Hänen pääteoksensa on Unkarin kirjallisuuden klassisiin merkkiteoksiin lukeutuva tragedia "Bánk bán" (1817, esitetty vasta 1834), joka kertoo kuningatar Gertrudin murhasta. Siitä tuli klassisen unkarilaisen draamakirjallisuuden useimmin esitetty ja ajankohtaisin teos. Se esitettiin oopperana ensi kerran Budapestissa vuonna 1861 ja Suomessa ensi kerran Helsingissä vuonna 1943.


title: Jonna (vuoden 1986 albumi)

text: Jonna on Jonna Tervomaan järjestyksessään kolmas studioalbumi, ja viimeinen lapsena julkaistu albumi. Se julkaistiin 1986 levymerkillä M & T Tuotanto.


title: Jonna (vuoden 1986 albumi)

text: Kaikki kappaleet säveltänyt Veikko Samuli ja sanoittanut Raul Reiman, ellei toisin mainittu.


title: Suomen pisimmät treffit

text: Suomen pisimmät treffit on deittiohjelma, jossa seurataan 10 toisilleen tuntemattoman sinkkuparin muuttamista heti yhteen ensitreffeillä.


title: Lieven de Key

text: Lieven de Key (n. 1560–1627) oli alankomaalainen arkkitehti. Hän suunnitteli muun muassa Haarlemin Vleeschalin (1602–1603), Oudemannenhuisin (1608) ja Amsterdamin Nieuwe Kerkin tornin. Klassisempaa suuntaa edustavat Haarlemin vaakahuone (1598) ja Leidenin raatihuoneen julkisivu (1593–1597), joka paloi vuonna 1929, mutta entistettiin vuonna 1939. Hänen suunnittelemaansa Haarlemin teurastuslaitosta on myöhemmin käytetty valtionarkistona. De Key oli alankomaalaisten arkkitehtien joukossa kärkihenkilö, ja hän omaksui renessanssin hengen antaen sille kansallisen leiman.


title: Ojalanperä

text:
Ojalanperä myös Ojala on asuinalue Simossa Asemakylällä. Ojalanperä koostuu pää-asiassa 1980-luvulla rakennetuista omakotitaloista. Alueella on myös uudempaa rakennuskantaa mm. Toivontiellä. Ojalanperä laajene hitaasti kohti itää ja Simojoen rantaa.
Ojalanperän asutus on keskittynyt pääasiassa Ojalantien, Hakatien ja Kangastien varrelle.


title: Patokoski

text: Patokoski on asuinalue Simojoen etelärannalla. Lännessä se rajautuu Männikön asuinalueeseen, pohjoisessa Simojoen toisella puolella sijaitsevaan Ojalanperään ja Koivukankaaseen, Idässä Tikkasen asuinalueeseen ja etelässä Halmekankaan tuulivoimapuistoon. Alue kaavoitettiin 1990-luvulla.


title: Burkini

text: Burkini on musliminaisten käyttämä koko vartalon peittävä uima-asu.


title: Burkini

text: Burkini on uimapuku, joka peittää koko vartalon lukuun ottamatta kasvoja, käsiä ja jalkoja. Alun perin Aheda Zanettin Australiassa suunnittelemasta kokovartalopuvusta on tullut synonyymi islaminuskoisten naisten käyttämälle uimapuvulle. Burkinit nousivat kansainvälisen keskustelun kohteeksi vuonna 2016, kun osa ranskalaisista kunnista kielsi burkinin käytön uimarannoillaan.


title: Burkini

text: Burkinin käyttökielto nähdään toisinaan osana Ranskan tunnuksettomuuden (laïcité) periaatetta, jossa uskonnollisten symbolien käyttäminen valtion kouluissa ja muissa julkisissa tiloissa on kielletty. Burkini-kieltoa on perusteltu myös turvallisuussyillä ja Ranskassa tapahtuneiden terrori-iskujen aiheuttamalla epävarmuudella. Arvostelijat pitävät kieltoa kuitenkin perustuslain vastaisena. Maan hallinto-oikeus onkin määrännyt ainakin Välimeren rannalla sijaitsevan Villeneuve-Loubet’n kaupungissa burkinikiellon väliaikaisesti purettavaksi.


title: Mirjam Tuokkola

text: Mirjam Tuokkola (s. 7. helmikuuta 1997) on teuvalainen jousiampuja, joka edustaa Teuvan Jousiampujat -seuraa. Vuonna 2012 hän sai tyttöjen sarjan hopeaa Val d’Isèressä järjestetyissä jousiammunnan MM-kilpailuissa. Vuoden 2014 Nuorten olympialaisissa hän sijoittui tyttöjen sarjassa 17:nneksi ja parikilpailussa pronssille kanadalaisen Eric Petersin parina. Vuonna 2016 Espanjasta EM- kultaa IFAAN sisäammunassa. vuonna 2015 Virosta ja 2017 Romaniasta IFAAN sisäammunnassa MM-kultaa.


title: Monster Strike

text: Monster Strike ( "Monsutā Sutoraiku") on MIxin kehittämä fysiikkapulmapeli, joka yhdistelee elementtejä roolipeleistä, strategiapeleistä ja yhteistyömoninpeleistä. Peli on julkaistu iOS- ja Android-alustoille. Pelin kehittämiseen osallistui myös Yoshiki Okamoto. Japanissa pelin nimi on usein lyhennetty muotoon "MonSt" ( "Monsuto"). Kesäkuussa 2015 pelin päivittäinen tuotto oli 4,2 miljoonaa dollaria. Perinteisempi roolipeliversio pelistä, "RPG Monster Strike", julkaistiin Nintendo 3DS:lle joulukuussa 2015.


title: Mehdi Zeffane

text: Mehdi Zeffane (s. 19. toukokuuta 1992 Sainte-Foy-lès-Lyon, Ranska) on algerialainen jalkapalloilija, joka edustaa Ranskan pääsarjassa Ligue 1:ssä pelaavaa Rennesiä. Pelipaikaltaan Zeffane on oikea laitapuolustaja.


title: Mehdi Zeffane

text: Zeffane nousi Lyonin junioreista kakkosjoukkueeseen kesällä 2011 ja edustusjoukkueeseen seuraavana kesänä. Hän pelasi ensimmäisen ottelunsa Ligue 1:ssä 28. syyskuuta 2013, kun Lyon pelasi kotonaan maalittoman tasapelin Lilleä vastaan. Yhteensä Zeffane pelasi kaudella 2013–2014 kahdeksan ja kaudella 2014–2015 neljä pääsarjaottelua. Elokuussa 2015 hän siirtyi samassa sarjassa pelaavaan Rennesiin. Zeffane teki ensimmäisen pääsarjamaalinsa 22. elokuuta 2015 juuri Lyonia vastaan, kun Rennes voitti vieraskentällä 2–1.


title: Mehdi Zeffane

text: Algerian maajoukkueessa Zeffane on pelannut vuodesta 2014 lähtien. Hän oli mukana Afrikan-mestaruuskilpailuissa Päiväntasaajan Guineassa 2015, muttei päässyt kentälle.


title: Kostlova

text: Kostlova (myös "Koslova", ) on entinen kylä Leningradin alueen Lomonosovin piirin Kaprion kunnassa Venäjällä. Se sijaitsi Länsi-Inkerin ylängön pohjoisreunalla viitisen kilometriä Kapriosta koilliseen.


title: Kostlova

text: Kaprion ujestin Kargalin pogostaan kuulunut Kostlovan kylä mainitaan Novgorodin Vatjan viidenneksen verokirjassa vuonna 1499/1500. Sen nimitys perustuu muinaisvenäläiseen henkilönimeen "Gostilo".


title: Kostlova

text: Peter von Köppenin mukaan vuonna 1848 kylässä asui 293 vatjalaista ja 46 äyrämöistä. Kostlova oli itäisin tunnettu vatjalaiskylä. Myöhemmin se mainitaan suomalais-venäläisenä sekakylänä. Luterilaiset kuuluivat Kaprion ja ortodoksit Klopitsan seurakuntaan.


title: Kostlova

text: Kylän talonpojat olivat 1860-luvulle saakka tilanomistajan maaorjia. Vuonna 1862 Kostlovassa oli 45 taloa ja 253 asukasta. Kylässä oli tsasouna ja Pietarin löytölastenhuoneen ylläpitämä koulu.


title: Kostlova

text: Neuvostoaikana Kostlova kuului aluksi kyläneuvostona Kaprion volostiin. Vuonna 1928 se liitettiin Kaprion kyläneuvostoon.


title: The Priceline Group

text: The Priceline Group (vuoteen 2014 Priceline.com LLC) on yhdysvaltalainen pörssiyhtiö, joka omistaa matkailualan verkkopalvelut Booking.com, Priceline.com, Agoda, Kayak, Rentalcars.com ja OpenTable. Yhtiö toimii verkossa maailmanlaajuisesti yli 40 kielellä. Sen osake noteerataan Nasdaq-pörssissä ja on osa Nasdaq-100- ja S&P 500 -osakeindeksejä.


title: The Priceline Group

text: Pricelinen markkinaosuus Yhdysvaltojen hotellivarauksista oli elokuussa 2015 noin 20 prosenttia. Toiseksi suurin oli vasta fuusioitunut Expedia-Orbitz. Priceline on Euroopassa vahva erityisesti Saksassa, jossa sen Booking.com on noussut suurimmaksi hotellihakupalveluksi ohi saksalaisen HRS:n ja amerikkalaisen Expedian.


title: The Priceline Group

text: Hotellihakusivusto Priceline.com aloitti vuonna 1997 konseptilla, jossa asiakkailla oli mahdollisuus pyrkiä halvimpaan hintaan tekemällä tarjouksia majoituspalvelujen ostamisesta. Vuonna 1999 Priceline listautui Nasdaq-pörssiin ja teki kaikkien aikojen ennätyksen nousemalla ensimmäisenä päivänä pörssiarvoltaan 12,9 miljardin dollarin arvoiseksi. Tuolloin Priceline yritti laajentaa Name Your Own Price -ostotarjouskonseptiaan myös elintarvikkeisiin, polttoaineisiin, autoihin ja asuntolainoihin, mutta strategiasta luovuttiin vuonna 2000. Yhtiö oli lähellä konkurssia, mutta teki vuoden 2001 toisella neljänneksellä historiansa ensimmäisen voitollisen tuloksen.


title: The Priceline Group

text: Priceline alkoi sitten kasvaa yritysostoin matkailualalla. Vuonna 2004 se osti enemmistön Travelwebistä ja Active Hotelsista. Vuonna 2005 se osti Booking.comin, vuonna 2007 Aasian markkinoilla vahvan Agodan ja vuonna 2010 autonvuokrausalan hakupalvelu TravelJigsaw’n, joka toimii nyt nimellä rentalcars.com. Vuonna 2013 Priceline osti metahakukone Kayakin ja seuraavana vuonna ravintolavaraussivusto OpenTablen.


title: Ishak Belfodil

text: Ishak Belfodil (, s. 12. tammikuuta 1992 Mostaganem, Algeria) on algerialais-ranskalainen jalkapalloilija, joka edustaa Bundesliigassa pelaavaa Werder Bremeniä, lainassa belgialaisesta Standard Liegestä. Pelipaikaltaan Belfodil on hyökkääjä.


title: Ishak Belfodil

text: Belfodil pelasi juniorivuotensa Ranskassa edustaen OSC Élancourtia, Trappes Saint-Quentin FC:tä, PSG:tä, Boulogne-Billancourtia, Clermontia ja Lyonia. Ammattilaisuransa hän aloitti Lyonissa, jossa pelasi ensimmäisen Ligue 1 -ottelunsa 22. elokuuta 2009, kun joukkue voitti Auxerren vieraissa 3–0. Belfodil pelasi kaudella 2009–2010 kolme pääsarjaottelua. Seuraavan kauden hän pelasi kokonaisuudessaan seuran kakkosjoukkueessa. Kaudella 2011–2012 Belfodil edusti Lyonia seitsemässä liigaottelussa syksyn aikana. Tammikuussa 2012 hänet lainattiin Italian Serie A:han Bolognaan, jossa hän pelasi kahdeksan sarjaottelua.


title: Ishak Belfodil

text: Belfodil jatkoi Serie A:ssa myös seuraavalla kaudella, sillä Lyon myi hänet heinäkuussa 2012 Parmaan kolmella miljoonalla eurolla. Hän teki läpimurtonsa pääsarjatasolla pelaten 33 ottelua ja tehden kahdeksan maalia. Ensimmäisen pääsarjamaalinsa Belfodil teki 2. syyskuuta 2012, kun Parma voitti Chievo Veronan kotonaan 2–0. Heinäkuussa 2013 Belfodil siirtyi kolmanteen Serie A -seuraansa, kun Internazionale hankki hänet 7,5 miljoonalla eurolla. Hän pelasi kauden 2013–2014 syyspuoliskon aikana milanolaisseurassa kahdeksan sarjaottelua. Tammikuussa 2014 Internazionale lainasi Belfodilin niin ikään Serie A:ssa pelaavaan Livornoon, jossa hän pelasi 17 sarjaottelua. Maalittoman kauden jälkeen Belfodil siirtyi heinäkuussa 2014 takaisin Parmaan. Kaudella 2014–2015 hän teki 23 Serie A:n ottelussa yhden maalin. Heinäkuussa 2015 Belfodil siirtyi UAE Arabian Gulf Leaguessa pelaavaan Baniyas Clubiin.


title: Ishak Belfodil

text: Belfodil edusti nuorisomaajoukkueissa Ranskaa kaikissa ikäluokissa alle 17-vuotiaista alle 20-vuotiaisiin. Hän oli mukana alle 19-vuotiaiden EM-kilpailuissa Romaniassa 2011, joissa pelasi viisi ottelua ja teki maalin 1–0-voitossa Itävallassa. Aikuisten maajoukkuetasolla Belfodil valitsi Algerian pelaten ensimmäisen A-maaottelunsa vuonna 2013. Hän oli mukana Afrikan-mestaruuskilpailut Päiväntasaajan Guineassa 2015, joissa pelasi neljä ottelua.


title: Renato Sanches

text: Renato Júnior Luz Sanches (s. 18. elokuuta 1997 Lissabon) on portugalilainen jalkapalloilija, joka edustaa saksalaista Bayern Münchenia. Pelipaikaltaan Sanches on keskikenttäpelaaja. Hän kuuluu myös Portugalin jalkapallomaajoukkueeseen, jonka mukana hän voitti Euroopan-mestaruuden vuonna 2016.


title: Renato Sanches

text:
Sanches on Benfican kasvatti. Hän debytoi seuran kakkosjoukkueen paidassa vuonna 2014. Seuran edustusjoukkueen paidassa Primeira Ligassa Sanches teki debyyttinsä lokakuussa 2015 CD Tondelaa vastaan. Seuraavassa kuussa hän teki debyyttinsä Mestarien liigassa FC Astanaa vastaan. Joulukuussa 2015 Sanches teki uransa avausmaalin Académica de Coimbran verkkoon.
10. toukokuuta 2016 Sanches siirtyi Bayern Müncheniin 35 miljoonan euron siirtosummalla. Hän teki debyyttinsä seurassa 9. syyskuuta 2016 Schalkea vastaan. Kaudeksi 2017–2018 Sanches siirtyi lainalle Englannin Valioliigan Swansea Cityyn.


title: Renato Sanches

text: Sanches on edustanut Portugalia nuorten maajoukkuetasolla. Vuonna 2014 hän oli mukana alle 17-vuotiaiden Euroopan-mestaruuskilpailuissa, jossa hän teki yksi maalin (Skotlantia vastaan). Portugalin jalkapallomaajoukkueessa Sanches teki debyyttinsä 25. maaliskuuta 2016 ystävyysottelussa Bulgariaa vastaan. Ensimmäisen maalin maajoukkueessa hän teki 30. kesäkuuta 2016 EM-kisojen puolivälieräottelussa Puolaa vastaan.


title: Renato Sanches

text: Vuoden 2016 Euroopan-mestaruuskilpailuissa Sanches pelasi mestaruuden voittaneessa joukkueessa. Hänet nimettiin turnauksen parhaaksi nuoreksi pelaajaksi.


title: Betatroni

text: Betatroni on hiukkaskiihdytintyyppi. Rakenteeltaan se on eräänlainen muuntaja, jonka toisiokääminä on toruksen muotoinen tyhjiöputki. Ensiökelassa kulkeva vaihtovirta kiihdyttää elektroneja tyhjiöputkessa. Betatroni oli ensimmäinen keskeinen suuri-energisiä elektroneja tuottava laite.


title: Betatroni

text: Betatronin idea kehitti Rolf Widerøe, mutta hän ei onnistunut toimivan laitteen valmistuksessa. Ensimmäisen toimivan betatronin kehitti 1935 Max Steenbeck Saksassa. Merkittävää jatkokehitystä teki Yhdysvalloissa Illinois’n yliopistossa professori Donald Kerst 1940-luvulla. Kerst kollegoineen tutki betatronilla röntgensäteilyn tunkeutumista ihmiskudokseen, mikä loi pohjaa säteilylähteiden käytölle syöpähoidoissa.


title: Emil Forsberg

text: Emil Peter Forsberg (s. 23. lokakuuta 1991 Sundsvall, Ruotsi) on ruotsalainen jalkapalloilija, joka edustaa Saksan  Bundesliigassa pelaavaa RB Leipzigia. Pelipaikaltaan Forsberg on vasen laitalinkki.


title: Emil Forsberg

text: Forsberg nousi GIF Sundsvallin junioreista edustusjoukkueeseen kaudeksi 2009 ja pelasi ensimmäisen sarjaottelunsa 10. toukokuuta 2009, kun joukkue pelasi kotonaan 1–1-tasapelin Qviding FIF:n kanssa. Kausina 2009–2011 hän pelasi seurassa yhteensä 76 Superettanin ottelua ja teki niissä 18 maalia. Kaudella 2011 hän oli saavuttamassa nousua Allsvenskaniin. Ensimmäisen pääsarjaottelunsa Forsberg pelasi 31. maaliskuuta 2012, kun GIF Sundsvall hävisi kotonaan Kalmar FF:lle 0–1. Ensimmäisen pääsarjamaalinsa hän teki 21. heinäkuuta 2012, kun GIF Sundsvall voitti kotonaan Mjällby AIF:n 3–1. Yhteensä Forsberg teki kaudella 2012 kuusi maalia 21 pääsarjaottelussa.


title: Emil Forsberg

text: Kaudeksi 2013 toinen Allsvenskan-seura Malmö FF hankki Forsbergin 290 000 eurolla. Hän nousi heti runkopelaajaksi pelaten ensimmäisenä kautenaan 28 sarjaottelua ja tehden viisi maalia. Kaudella 2014 Forsberg teki 29 sarjaottelussa 14 maalia. Malmö FF voitti Ruotsin-mestaruuden ja Ruotsin supercupin molempina kausina. Forsberg siirtyi toisen Malmö-kautensa jälkeen Saksan 2. Bundesliigaan RB Leipzigiin 3,7 miljoonan euron siirtosummalla. Hän ehti pelata kauden 2014–2015 kevätpuoliskon aikana 14 sarjaottelua.


title: Emil Forsberg

text: Forsberg edusti Ruotsia alle 19-vuotiaiden EM-kilpailuissa Ranskassa 2010 pelaten kolme ottelua. A-maajoukkueessa hän pelasi ensimmäisen ottelunsa vuonna 2014.


title: Emil Forsberg

text: Malmö FF


title: Sam Oldham

text: Sam Joshua Oldham (s. 17. helmikuuta 1993 Nottingham) on brittiläinen telinevoimistelija. 168 senttimetriä pitkä ja 62 kilogrammaa painava Oldham edustaa Loughborough Studentsia. Hänen valmentajanaan toimii Andrei Popov.


title: Sam Oldham

text: Oldham saavutti joukkuekilpailun pronssia vuoden 2012 kesäolympialaisista Lontoosta. Hän kilpaili myös henkilökohtaisissa lajeissa ilman menestystä. EM-kilpailuista Oldhamilla on kolme hopeaa rekiltä ja yksi hopea joukkuekilpailusta. Vuoden 2014 Kansainyhteisön kisoissa Glasgow'ssa Oldham kilpaili Englannin edustajana saavuttaen kultaa joukkuekilpailusta.


title: Sam Oldham

text: Oldham saavutti kultaa rekiltä ja hopeaa hevoselta vuoden 2010 nuorten kesäolympialaisista. Vuoden 2009 Euroopan nuorten kesäolympiafestivaaleilta Tampereelta Oldham voitti kaksi kultaa.


title: Virpi Horttana

text: Virpi Liisa Anneli Horttana (s. 1965) on suomalainen taitoluisteluvalmentaja. Hän on valmentanut muiden muassa Laura Lepistöä, Viveca Lindforsia, Jenni Vähämaata ja Matthias Versluis’ta.


title: Virpi Horttana

text: Horttana aloitti luistelun 8-vuotiaana ja kilpaili SM-tasolla. Hän on valmentanut Espoon Jäätaitureissa vuodesta 1987 ja ollut päätoiminen valmentaja vuodesta 1992. Varsinaiselta koulutukseltaan hän on hammasteknikko.


title: Virpi Horttana

text: Vuonna 2008 Suomen Valmentajat ry palkitsi Horttanan vuoden parhaana valmentajana. Vuonna 2011 hän sai Suomen opetus- ja kulttuuriministeriön ansiomitalin kultaisin ristein.


title: Meriurut

text: Meriurut (kroatiaksi "Morske orgulje") on arkkitehtoninen teos Zadarissa Kroatiassa. Kokeellinen musiikkisoitin soi, kun meren aallot saavat aikaan äänen pilleissä, jotka sijaitsevat marmoriportaiden alla.


title: Meriurut

text: Kun Zadarin kaoottinen jälleenrakentaminen alkoi toisen maailmansodan jälkeen, rakennettiin rantaan ainoastaan yksitoikkoista betonimuuria, jotta kaupunki saataisiin nopeasti kuntoon.


title: Meriurut

text: Arkkitehti Nikola Bašić suunnitteli urut Zadarin vanhankaupungin bulevardin (Nova riva) elävöittämiseksi. Bulevardi avattiin 15. huhtikuuta 2005. Meren aallot vaikuttavat urkujen alla ja synnyttävät satunnaisia mutta harmonisia ääniä. Veteen johtavat marmoriportaat lisättiin myöhemmin. Mekanismi perustuu polyeteenistä valmistettujen putkien kykyyn resonoida aaltojen ja tuulen vaikutuksesta.


title: Meriurut

text: Meriurut ovat houkutelleet Zadariin matkailijoita, ja ne ovat kaupungin tunnetuimpia nähtävyyksiä. Vuonna 2006 teos sai European Prize for Urban Public Space -palkinnon.


title: Clemens

text: Clemens voi tarkoittaa seuraavia:


title: Elokuva Luotola

text: Elokuva Luotola Oy oli lappeenrantalainen elokuva-alan perheyritys, joka esitti elokuvia Lappeenrannassa vuodesta 1929 vuoteen 2017. Sillä oli kaksi elokuvateatteria, Kino-Aula ja Nuijamies, jotka sijaitsivat vierekkäisissä rakennuksissa Valtakadulla Kylpylän kaupunginosassa.


title: Elokuva Luotola

text: Elokuva Luotolan teatterit esittivät 120–140 elokuvaa vuodessa, ja vuosittaisia kävijöitä oli 70 000 – 98 000. Yrityksen liikevaihto vuonna 2014 oli 933 000 euroa ja tulos −20 000 euroa.


title: Elokuva Luotola

text: Elokuva Luotola valittiin Lappeenrannan vuoden yrittäjäksi vuonna 2014.


title: Elokuva Luotola

text: Vuonna 2017 Elokuva Luotola myi Nuijamiehen ja Kino-aulan teatterit Finnkinolle, joka lakkautti elokuvateatterit saman vuoden kesäkuussa.


title: Elokuva Luotola

text: 1920-luvun alun Lappeenrannassa elokuvia esittivät työväenyhdistys, vapaapalokunta ja yksityinen elokuvateatteri Star. Luotolat aloittivat toimintansa Jussi Luotolan johdolla vuonna 1929 ostamalla Starin. Teatterin nimeksi vaihdettiin Kino-Pirtti, ja se toimi Kino-Aulan valmistumiseen eli vuoteen 1938 asti. Kino-Pirtti sijaitsi Valtakadulla nykyisen kävelykatu Oleksin kulmalla.


title: Elokuva Luotola

text: Jussi Luotolan kuoltua vuonna 1947 teatterin johtamista jatkoi hänen vaimonsa Linda Luotola, jonka alaisuudessa avattiin toinen teatteri Nuijamies vuonna 1954. Vuodesta 1967 alkaen yritystä johti Jussi ja Linda Luotolan poika Matti Luotola vaimonsa Raijan kanssa. Tällöin yritys toimi nimellä Ky Matti Luotola.


title: Elokuva Luotola

text: Vuonna 1988 Luotolat ostivat Finnkinolta Kauppakadulla Lappeenrannan VPK:n talon yläkerrassa toimineet Adams-teatterit. Ne lopetettiin vuonna 2001. Vuonna 2003 yrityksen johtoon siirtyi Matti ja Raija Luotolan tytär Merja Luotola-Maarnela. Nykyinen yhtiö Elokuva Luotola Oy perustettiin vuonna 2004.


title: Elokuva Luotola

text: 2010-luvulle tultaessa Elokuva Luotolan toiminta joutui vaakalaudalle. Kylpylän kaupunginosan yhdeksännessä korttelissa toimivien teatterien vuokrasopimus Etelä-Karjalan Osuuspankin kanssa päättyi vuoden 2016 lopussa. Vuonna 2007 vireillä olleessa asemakaavan muutosluonnoksessa Nuijamiehen rakennusta suunniteltiin suojeltavaksi ja Kino-Aulan rakennusta purettavaksi, mutta vuoden 2014 tiedon mukaan suojelu- tai purkupäätöstä ei ole tehty. Syksyllä 2015 yhtiö sai Lappeenrantaan jälleen kilpailijakseen Finnkinon, joka avasi neljäsalisen Strand-teatterin laajennetussa kauppakeskus IsoKristiinassa, mikä söi sen kannattavuutta.Kino-Aula avattiin Lappenrannan Valtakadulla vuonna 1938. Rakennus ja teatteri ovat tyyliltään funktionalismia. Rakennusta korotettiin etuosastaan vuonna 1962. Teatterissa oli alkuperäistä muun muassa valaisimet ja aulan lattia koristekuvioineen.


title: Elokuva Luotola

text: Elokuvissa käymisen suosio romahti 1960-luvulla television saavuttua suomalaiskoteihin, minkä myötä Kino-Aula muutettiin rullaluisteluradaksi. 1970-luvun alussa paikka toimi diskona, kunnes se remontoitiin jälleen elokuvateatteriksi vuonna 1975. Pave Maijasen ensimmäinen soolokeikka oli Kino-Aulan diskossa.


title: Elokuva Luotola

text: Suurimmillaan Kino-Aulan kapasiteetti on ollut 420 paikkaa. Ennen 1970-lukua käytössä oli myös 96-paikkainen parvi, joka on sittemmin toiminut konehuoneena. Teatterin äänijärjestelmä digitalisoitiin vuonna 2002. Videojärjestelmä digitalisoitiin ja 3D-laitteet asennettiin vuodenvaihteessa 2010–2011.Nuijamies avattiin Kino-Aulan vieressä vuonna 1954. Rakennuksen ja teatterin suunnitteli arkkitehti Per Björkvall. Nuijamiehen julkisivu, aulan peilikatto, salin seinämateriaali ja valaisimet olivat alkuperäisessä asussaan. Etelä-Karjalan museon edustajan mukaan teatteri oli säilyttänyt hyvin 1950-luvun tunnelman.


title: Elokuva Luotola

text: Nuijamies koki yleisöryntäyksen pian avaamisensa jälkeen, kun joulukuussa 1955 ensi-iltansa saanut "Tuntematon sotilas" toi Lappeenrantaan saavuttuaan teatteriin enemmän katsojia kuin kaupungissa oli asukkaita. Toisin kuin Kino-Aula, Nuijamies toimi elokuvateatterina koko historiansa ajan.


title: Elokuva Luotola

text: Suurimmillaan Nuijamiehen kapasiteetti oli 501 katsojaa. Teatterin äänijärjestelmä digitalisoitiin 2000-luvun alussa. Videojärjestelmä digitalisoitiin ja 3D-laitteet asennettiin alkuvuodesta 2009. Ensimmäinen Nuijamiehessä ja Lappeenrannassa esitetty 3D-elokuva oli "Bolt".


title: Elokuva Luotola

text: Ennen teattereiden lopettamista viimeinen esitetty elokuva oli "Cinema Paradiso".


title: Elokuva Luotola

text: Vuoden 2017 lopulla tyhjilleen jääneestä tilasta alettiin havitella purkamisen sijaan kulttuuritilaa, ja sen ympärille rakentui kansanliike sekä Kulttuuritila Nuijamies ry.


title: Elokuva Luotola

text: Finnkinon ostettua teatterit se lupauksistaan huolimatta lopetti molempien toiminnan ja repi penkit irti ja poisti kaiken irtaimiston teattereista, vaikka hankkeilla oli suojelupäätös.


title: Elokuva Luotola

text: Syyskuussa 2018 tilaan avattiin kulttuuritila Nuijamies, jota ylläpitää Kulttuuritila Nuijamies ry.


title: Nuijamies

text: Nuijamies tarkoittaa seuraavia asioita:


title: Rauha Hammar

text: Rauha Hammar (15. helmikuuta 1878 Uudenkaupungin maaseurakunta – 11. huhtikuuta 1965 Helsinki) oli suomalainen lääkäri. Hän valmistui lääketieteen lisensiaatiksi 1908 ja väitteli 1910 lääketieteen ja kirurgian tohtoriksi Berliinin Friedrich-Wilhelms-Universitätissä. Väitöskirja on nimeltään "Über doppelseitige Posticuslähmung als frühsymtom der Tabes dorsalis". Hän erikoistui myöhemmin laulufysiologiaan ja kirjoitti alalta useita teoksia.


title: Rauha Hammar

text: Lääketieteen opintojen ohella Hammar oli opiskellut laulua, ja opiskellessaan vuodesta 1909 lääketiedettä Saksassa hän perehtyi laulun fysiologiaan tieteelliseltä kannalta. Hammar on kirjoittanut laajat julkaisemattomat muistelmat, joita Arno Forsius on käyttänyt lähteenä artikkelissaan.


title: Ojala (Tampere)

text: Ojala on Tampereen alue. Naapurikaupunginosia ovat mm. Olkahinen, Risso, Atala ja Kumpula ja idässä Kangasalan tuleva Lamminrahkan asuinalue. Tuleva asuinalue on osa Kangasalan ja Tampereen yhteistä projektia, jossa Kangasala rakentaa Lamminrahkan asuinalueen. Lamminrahkan puolelle on määrä rakentaa mm. koulu ja muita palveluita. Ojala kuului ennen vuotta 2002 Olkahisen tilastoalueeseen.


title: Ojala (Tampere)

text: Alueelle on määrä rakentaa asuntoja n. 3 000 asukkaalle ja Lamminrahkan puolelle 8 000:lle. Joukkoliikenne Ojalaan on suunniteltu Risson ja Lamminrahkan kautta. Ensimmäisten talojen on määrä valmistua vuonna 2017


title: Friedrich-Wilhelms-Universität

text: Friedrich-Wilhelms-Universität viittaa seuraaviin Saksan yliopistoihin, jotka on nimetty ne perustaneen Preussin kuninkaan Fredrik Vilhelm III:n mukaan.


title: Renault 50CV

text: Type AR oli ranskalaisen ajoneuvovalmistaja Société des Automobiles Renault:n vuosina 1908 – 1909 valmistama suurikokoinen henkilöauto.


title: Renault 50CV

text: "Type AR" oli Reanultin autonvalmistuksen historiassa kohtuullisen merkittävä malli, sillä tämä suurikokoinen ja ylellinen auto toimi kantaäitinä kokonaiselle edustusautojen sukuhaaralle, jonka viimeisimpiä edustajia olivat 40CV-sarja 1910- ja 20-luvuilla ja sitä seurannut malli Reinastella, jota valmistettiin vuodesta 1929 vuoteen 1934. Umpinaisella tai avokorilla varustettu Type AR tunnetaan myös mallinimillä 50 CV sekä 50/60 CV.


title: Renault 50CV

text: Kesäkuussa 1908 esitelty "Type AR" oli Renaultin ensimmäinen 6-sylinterisellä rivimoottorilla varustettu malli. Moottori oli valmistettu kolmena toisiinsa liitettynä kaksisylinterisenä lohkona. Sylinterien poraus oli 120 mm ja iskunpituus 140 mm. Iskutilavuudeltaan 9500 cm:n moottori antoi tehoa 54 hevosvoimaa (CV) @ 1200 r/min. Moottori oli ominaisuuksiltaan erittäin joustava ja se pystyi työskentelemään nikottelematta vielä 300 kierroksella minuutissa. Kampiakseli oli tuettu neljällä runkolaakerilla ja venttiilikoneiston toiminta oli nokka-akselin pakko-ohjaama. Koska jäähdytinkenno oli sijoitettu konehuoneen takaosaan, kojelaudan (sananmukaisesti) ja moottorin väliin, rattiakseli ja kuljettajan operoiman moottorin voiteluainepumpun käyttöjärjestelmä oli johdettu kennon lävitse. Jäähdytinkennon sijoittaminen konehuoneen takaosaan antoi mahdollisuuden muotoilla keulapeite etuosastaan alaspäin laskevaksi lipaksi ja tämä muotoilu oli tunnusomaista Renaultin automalleille vielä läpi 1920-luvun.


title: Renault 50CV

text: Vaihteisto oli 4-nopeuksinen ja voimansiirto taka-akselille oli järjestetty kardaaniakselin avulla. Kytkin oli nahkapäällysteinen kartiokytkin. Käsjarru vaikutti vetoakseleihin, mekaaninen jalkajarru takapyörien rumpuihin.


title: Renault 50CV

text:
Lisävarusteena autoon oli saatavilla paineilmatoiminen käynnistin. Alustaa toimitettiin kolmella eri akselivälillä: 3,5, 3,7 tai 3,95 metriä.
Type AR oli tuotannossa vuoteen 1909, jolloin sen korvasi "Type BH.


title: Renault 50CV

text: Type BH oli ranskalaisen ajoneuvovalmistaja Société des Automobiles Renault:n vuosina 1909 – 1910 valmistama suurikokoinen henkilöauto.


title: Renault 50CV

text: Type BH esiteltiin kesäkuussa 1909 "Type AR:n" korvaavaksi malliksi, vaikka sen moottorin iskutilavuus oli huomattavasti edeltäjäänsä pienempi. Autoilun alkuvuosikymmeninä moottorin iskutilavuus korreloi suhteessa sen antaman tehoon ja tämän kokoluokan autoissa isot moottorit olivat välttämättömyys. Uuden mallin moottorin rakenne oli samanlainen kuin edeltäneessä mallissa; kuusisylinterinen rivimoottori, joka rakentui kolmesta kaksisylinterisestä lohkosta ja neljällä runkolaakerilla tuettu kampiakseli. Koska jäähdytinkenno oli sijoitettu konehuoneen takaosaan, kojelaudan (sananmukaisesti) ja moottorin väliin, rattiakseli ja kuljettajan operoiman moottorin voiteluainepumpun käyttöjärjestelmä oli johdettu kennon lävitse.


title: Renault 50CV

text: Moottorin poraus oli 100 mm ja iskunpituus 160 mm, iskutilavuus oli 7540 cm. Iskutilavuuden huomattavasta pudotuksesta huolimatta (Type AR:n moottorin tilavuus oli 9,5 l) BH:n moottori tuotti tehoa jotakuinkin samaiset 50 hevosvoimaa @ 1000 r/min. Myös suurimman tehon tuottavaa kierroslukua oli onnistuttu laskemaan (Type AR:n moottori vaati saman tehon tuottamiseen 1200 r/min) ja näin moottorin kestävyys, etenkin mahdollisten kampiakselivaurioiden osalta, oli parantunut huomattavasti.


title: Renault 50CV

text: "Type BH" ei moottoriaan lukuun ottamatta ero paljoakaan edeltäjästään, "Type AR:stä". Muut eroavaisuudet ovat BH:n suuremmat jarrurummut sekä erilainen taka-akseli. Voimansiirto pysyi muuttumattomana; moottorin jatkeena oli nahkapäällysteinen kartiokytkin, 4-portainen vaihteisto ja kardaaniveto taka-akselille. Sytytys on hoidettu magneeton avulla ja moottorin käynnistäminen tapahtui paineilmakäyttöisesti.


title: Renault 50CV

text: "Type BH" oli tuotannossa vuoden 1910 loppuun, jolloin sen korvasivat 40CV-perheen ensimmäiset edustajat.


title: Adam Tambellini

text: Adam Tambellini (s. 1. marraskuuta 1994 Edmonton, Alberta, Kanada) on kanadalainen jääkiekkoilija, joka pelaa Ottawa Senatorsin organisaatiossa. Hän on New York Rangersin kolmannen kierroksen varaus .


title: Adam Tambellini

text: Tambellini on Edmonton Oilersin entisen toimitusjohtaja Steve Tambellinin poika. Hänen veljensä Jeff pelaa myös jääkiekkoa Tampa Bay Lightningin organisaatiossa.


title: Adam Tambellini

text: 10. maaliskuuta 2015 Tambellini solmi tulokassopimuksen hänet varanneen New York Rangersin kanssa. Hän pelasi kauden 2015–2016 AHL-seura Hartford Wolf Packin riveissä.


title: Marek Hrivík

text: Marek Hrivik (s. 28. elokuuta 1991 Čadca, Tšekkoslovakia) on slovakialainen jääkiekkoilija, joka pelaa New York Rangersin organisaatiossa. Hrivik voitti President's Cupin kaudella 2009–2010 QMJHL:ssä Moncton Wildcatsin paidassa. 30. toukokuuta 2012 Hrivik solmi kolmivuotisen tulokassopimuksen New York Rangersin kanssa. Hän teki vuoden jatkosopimuksen seuran kanssa 10. heinäkuuta 2015. Hän debytoi NHL:ssä 21. helmikuuta 2016 ja pelasi kauden aikana 5 NHL-ottelua.


title: Tyler Brown

text: Tyler G. Brown (s. 7. helmikuuta 1990 Wasaga Beach, Ontario, Kanada) on kanadalainen jääkiekkoilija, joka pelaa AHL-joukkue Hartford Wolf Packissa.


title: Tyler Brown

text: Brown solmi 2. maaliskuuta 2011 kolmen vuoden mittaisen tulokassopimuksen Philadelphia Flyersin kanssa pelattuaan ennen tätä neljän kauden ajan juniorikiekkoa Plymouth Whalersissa.


title: Tyler Brown

text: Kauden 2013–2014 jälkeen Flyers ei tarjonnut Brownille jatkosopimusta, jonka seurauksena hänestä tuli vapaa pelaaja. 5. syyskuuta 2014 ECHL-joukkue Greenville Road Warriors teki hänen kanssaan sopimuksen.


title: Ei itketä lauantaina (televisio-ohjelma)

text: Ei itketä lauantaina oli MTV3:n syksystä 1993 kevääseen 1995 tuottama musiikkiohjelma, jonka juontajina olivat Anita Hirvonen ja Petri Kaivanto. Ohjelmaa ohjasivat vuorotellen Pertti Humppila ja Mervi Pohjanheimo tuottajanaan Pirkko Leisti. Ohjelmaa seurasi parhaimmillaan yli miljoona katsojaa ja sen esikuvina olivat ranskalainen "Taratata" ja englantilainen "Top of the Pops". Ohjelmassa esiintyi useimmiten kaksi kotimaista artistia omien yhtyeidensä säestäminä ja yksi ulkomainen artisti playbackina tai singbackina. Tunnetuimpia ohjelmassa esiintyneitä ulkomaisia artisteja olivat mm. Take That, Tanita Tikaram, Johnny Logan ja Patricia Kaas.


title: Ei itketä lauantaina

text: Ei itketä lauantaina voi tarkoittaa ainakin seuraavia:


title: Greencycle

text: Greencycle (lyh. GC) on suomalainen, Kajaanissa pääkonttoriaan pitävä sähköpyöriin, polkupyörän sähköistämiseen ja muihin kevyisiin sähkötoimisiin henkilökuljettimiin erikoistunut yritys. Päätoimialana Greencyclellä on sähköistyssarjojen kehittäminen, maahantuonti, jälleenmyynti sekä polkupyörän sähköistyspalvelu.


title: Greencycle

text: Greencycle perustettiin toiminimenä vuonna 2011. Yritys sai alkunsa pienen harrastajajoukon päätöksestä ryhtyä tuomaan maahan polkupyörän sähköistyssarjoja, sillä vuonna 2011 sähköistyssarjat olivat Suomessa kohtalaisen tuntemattomia eikä Suomesta saanut kunnollisia muunnossarjoja. Silloiset sarjat olivat joko hyvin heikkolaatuisia ja epäluotettavia tai hinnoittelultaan tavallisen pyöräilijän saavuttamattomissa.


title: Greencycle

text: Vuonna 2014 Greencycle kehitti ensimmäisen oman, Suomen olosuhteisiin suunnitellun muunnossarjansa.


title: Greencycle

text: Vuonna 2015 Greencycle muuttui osakeyhtiöksi, koska toiminimi asetti rajotteita yrityksen kasvaneeseen toimintaan. Vuonna 2015 Greencycle muunnossarjat hyväksyttiin viralliseksi tuotemerkiksi. Samana vuonna lanseerattiin joukko muita Greencycle-tuotteita polkupyörän sähköistämiseen.


title: Greencycle

text: Greencycle oli myös mukana liikenneviraston (Trafi) ja Demos Helsingin järjestämässä "sähköavusteisten polkupyörien tiekartta" -hankeessa 2015.


title: Greencycle

text: Sähköistyssarjojen, litiumakkujen sekä muiden sähköpyörätuotteiden lisäksi Greencycle myy ja tuo maahan muitakin sähköisiä kevyitä henkilökohtaisia liikkumis- ja liikuntavälineitä sekä laitteita. Greencycle tuo maahan muun muassa kokoontaitettavia sähköpyörätuoleja, tasapainoskoottereita, Segway-tyylisiä henkilökuljettimia, valmiita sähköistettyjä polkupyöriä sekä muiden polttoainekäyttöisten laitteiden sähköistyssarjoja.


title: Greencycle

text: Vuonna 2016 Greencycle aloitti vähittäismyynnin lisäksi tukkumyynnin.


title: Kiinansaippuamarja

text:
Kiinansaippuamarja eli mukurossi ("Sapindus mukorossi") on saippuamarjakasvien heimoon kuuluva lehtipuulaji. Puu tunnetaan alkuperäisellä levinneisyysalueellaan Nepalissa nimellä ritha tai reetha. Puun hedelmä tunnetaan yleisesti "Kiinansaippuamarjana" tai "pesupähkinänä".
Puu kasvaa Himalajan vuorten juurilla aina 1200 metrin (4000 jalan) korkeuteen asti.
Puu kasvaa ravinneköyhässä maassa ja Nepalissa sitä istutetaan usein maanviljelijöiden kotien ympärille. Yksi puu voi tuottaa 30-35 kiloa hedelmiä vuodessa.


title: Kiinansaippuamarja

text: Puun hedelmiä käytetään mm. puhdistusaineena sekä lääkeaineena.


title: Kiinansaippuamarja

text: Pesupähkinä sisältää saponiinia, joka toimii saippuan tavoin puhdistavana aineena. Pesupähkinöitä käytetään hiusten, ihon ja vaatteiden luonnonmukaiseen puhdistamiseen. Saponiini toimii myös hyönteiskarkotteena, ja sillä voidaan esimerkiksi karkottaa täitä hiuspohjasta.


title: Kiinansaippuamarja

text: Upadhyay:n ja Singh:in mukaan mukaan pesupähkinät toimivat luontaislääkkeenä moniin eri vaivoihin. Niillä hoidetaan migreeniä ja päänsärkyä sekä iho-ongelmia, kuten finnejä ja ihottumia.


title: Kiinansaippuamarja

text: Kiinansaippuamarjan hedelmästä uutettu öljy toimii luontaisena tensidinä, eli pinta-aktiivisena aineena, ja sitä on käytetty mm. arsenikin puhdistamiseen rautapitoisesta maaperästä.


title: Karl Söderman

text: Karl Söderman (7. toukokuuta 1863 Oulu – 21. lokakuuta 1911 Merano, Itävalta-Unkari) oli suomalainen insinööri, joka toimi Kone- ja Siltarakennus Oy:n toimitusjohtajana ja kasvatti siitä valmistusarvoltaan Suomen suurimman konepajan.


title: Karl Söderman

text: Karl Södermanin suku on kotoisin Kruunupyystä. Söderman syntyi Oulussa, jossa hänen isänsä johti sahalaitosta. Sahanjohtajan tehtävien perässä perhe muutti ensin Poriin ja sieltä Porvoon Kaunissaareen.


title: Karl Söderman

text: Koulun jälkeen Söderman pääsi Helsingin kaasutehtaan konepajaoppilaaksi ja tuli 1882 valituksi ylimääräisenä oppilaana Polyteknilliseen opistoon, josta valmistui 1886. Söderman sai 22-vuotiaana töitä valaisimia, voimansiirtolaitteita ja hydraulisia hissejä valmistavalta John Stenbergin konepajalta. John Didrik Stenbergin kuoltua 1886 Söderman vuokrasi konepajan itselleen ja jatkoi yhtiön johtajana 1888–1892.


title: Karl Söderman

text: Joulukuussa 1891 erinomaisia tuloksia Stenbergillä saanut Söderman valittiin uuden Kone- ja Siltarakennus Oy:n isännöitsijäksi ja toimitusjohtajaksi. Yritys muodostettiin yhdistämällä entisen Osberg & Baden -konepajan Osbergin tehdas (Osbergska Verkstad) ja 1889 rautateiden rakentajaksi perustettu Siltarakennusyhtiö, jolloin syntyi Helsingin toiseksi suurin metalliteollisuusyritys Rautateiden konepajan jälkeen.


title: Karl Söderman

text: Siltojen ja rautatievaunujen lisäksi Kone- ja Siltarakennus valmisti sellukattiloita, höyrykattiloita, separaattoreita, vaakoja, ammuksia, erilaisia valutuotteita ja jopa laivoja, ja tuotteista myytiin 1890-luvun puolivälissä noin 80 prosenttia Venäjälle. Yhtiö nousi tuotannon arvossa Suomen suurimmaksi konepajaksi. Vuonna 1905 Venäjän–Japanin sota nosti valmistusarvon yli 6,2 miljoonaan markkaan.


title: Karl Söderman

text: Vuonna 1903 Karl Söderman valittiin vastaperustetun Suomen Metalliteollisuuden Harjoittajain Liiton puheenjohtajaksi. Suomen Yleinen Työnantajaliitto perustamisessa 1906 Söderman oli myös keskeisesti mukana ja toimi sen hallituksessa kuolemaansa saakka. Muita järjestöjen hallitustehtäviä Södermanilla oli Suomen Vientiyhdistyksessä, Suomen Metalliteollisuuskonttorissa, Arbetets Vänner i Sörnäs -yhdistyksessä sekä Helsingin Käsityö- ja Teollisuusyhdistyksessä. Hän oli myös Helsingin kaupunginvaltuuston jäsen 1896–1901 ja 1904–1906 sekä mukana perustamassa Teknikern-aikakauslehteä.


title: Karl Söderman

text: Karl Söderman harrasti kilpapurjehdusta ja oli Nyländska Jaktklubbenin varakommodori. Hän voitti purjehduksessa Sinebrychoffin pokaalin vuonna 1905 "Sanpriel"-veneellä. Hän kuoli parantolassa Etelä-Tirolin Meranossa 1911. Samana vuonna hän oli saanut vuorineuvoksen arvon.


title: Katona

text: Katona voi tarkoittaa seuraavia:


title: David Cienciala

text: David Cienciala (s. 1. joulukuuta 1995 Třinec, Tšekki) on tšekkiläinen jääkiekkoilija, joka pelaa Extraliga-joukkue HC Třinecissä.


title: David Cienciala

text: Cienciala on HC Třinecin oma kasvatti. Hän voitti kaudella 2010–2011 koko Tšekin C-juniorisarjan pistepörssin tehoilla 36+41=77. Kaudeksi 2012–2013 Cienciala siirtyi Suomeen ja Rauman Lukon B-nuoriin, joiden paras pistemies ja maalintekijä hän oli tehoilla 32+28=60. Cienciala sijoittui koko B-nuorten SM-sarjan maalipörssissä toiseksi edellään vain Bluesin Teemu Pulkkinen ja jakoi pistepörssin neljännen sijan Kärppien Sebastian Ahon kanssa. Hänet palkittiin kauden päätteeksi sarjan parhaana hyökkääjänä Esa Peltonen -palkinnolla ja valittiin tähdistökentälliseen. Kauden 2013–2014 Cienciala pelasi Lukon A-nuorissa.


title: David Cienciala

text: Heinäkuussa 2014 Cienciala teki kaksivuotisen sopimuksen kasvattajaseuransa HC Třinecin Extraliga-joukkueen kanssa. Hänen tulokaskautensa toi 32 runkosarjaottelussa kolme maalia ja 18 playoff-ottelussa kaksi maalia. Cienciala voitti kauden päätteeksi Extraliga-hopeaa. Cienciala pelasi ison osan kaudestaan miesten pelejä myös lainalla sarjatasoa alempana 1. Národní Hokejová Ligan LHK Jestřábi Prostějovissa, jossa hän teki 17 runkosarjaottelussa tehot 4+3=7.


title: David Cienciala

text: Cienciala on pelannut kymmenen nuorten ja kolme poikien maaottelua.


title: David Cienciala

text: Ciencialan isä Roman oli entinen alempien sarjojen jääkiekkoilija ja juniorivalmentaja. Hän menehtyi äkillisesti vuonna 2012.


Luettelo Sloveniaa olympialaisissa edustaneista urheilijoista sisältää kaikki itsenäistä Slovenian tasavaltaa olympialaisissa edustaneet urheilijat. Slovenia on osallistunut olympialaisiin vuoden 1992 talviolympialaisista lähtien.


title: Luettelo Sloveniaa olympialaisissa edustaneista urheilijoista

text: Sloveniaa on edustanut olympialaisissa yhteensä 384 urheilijaa. Näistä urheilijoista miehiä on 259 ja naisia 125. Mitaleja Slovenia on voittanut 36, jotka ovat voittaneet 29 urheilijaa.


text: Alppihiihtäjä Tina Maze on ainoa, joka on voittanut kaksi kultamitalia. Mazella on kahden kullan lisäksi myös kaksi hopeaa. Neljää mitalia on voittanut myös soutaja Iztok Čop (kulta, hopea, kaksi pronssia). Kolmea mitalia ovat voittaneet ampuja Rajmond Debevec (kulta, kaksi pronssia) sekä soutaja Luka Špik (kulta, hopea, pronssi). Kahden mitalin urheilijoita on yhteensä viisi.


text: Useimmin Sloveniaa olympiatasolla ovat edustaneet soutaja Čop ja ampuja Debevec. Čop on osallistunut olympialaisiin kuudesti, Debevec kahdeksan kertaa. Debevecin keksi ensimmäistä olympiaesiintymistä tapahtui kuitenkin Jugoslavian joukkueessa.


text: Debevecin lisäksi 15 muuta urheilijaa on edustanut olympialaisissa Jugoslaviaa. Näistä käsipalloilija Iztok Puc edusti vielä Kroatiaa ennen Slovenian edustamista. Kroatiaa on edustanut olympialaisissa myös ampumahiihtäjä Jakov Fak. Pikajuoksija Merlene Ottey edusti kuusissa olympialaisissa Jamaikaa, kolmiloikkaaja Marija Šestak edusti Serbia ja Montenegroa ennen Sloveniaa.


text: Pääosa Sloveniaa edustaneista urheilijoista on syntynyt joko Sloveniassa tai sitä edeltäneessä Slovenian sosialistisessa tasavallassa. Muissa Jugoslavian tasavalloissa syntyneitä on seitsemän. Muita syntymävaltioita ovat Italia, entinen Itä-Saksa, Itävalta, Jamaika, Kroatia, Sveitsi sekä Yhdysvallat.


text: Laji = lajit, joissa urheilija on kilpaillut | SA = syntymäaika | SP = syntymäpaikka | OL = olympialaiset | EN = ensimmäiset olympialaiset  VI = viimeiset olympialaiset | K = kultaa | H = hopeaa | P = pronssia | Y = yhteensä | Lihavointi = voittanut mitalin  = mies |  = nainen


title: Sara Waisglass

text: Sara Waisglass (s. 3. heinäkuuta 1998 Toronto, Kanada) on kanadalainen näyttelijä ja malli, joka tunnetaan parhaiten Frankie Hollingsworthin roolista Epitome Picturesin teinidraamasarjassa "", Jordy Cooperina sarjassa "Overruled!" ja Traceynä elokuvassa "Afterwards".


title: Sara Waisglass

text: Waisglass oli –sarjan nuorin jäsen, ennen kuin Devyn Nekoda liittyi sarjaan kaudella 14.


title: Sara Waisglass

text: Waisglassillä on sisko nimeltä Carly. Hän antoi koiralleen nimeksi "Gilly", SNL hahmon mukaan.


title: K. A. Petrelius

text: Karl Axel Petrelius, sukunimi myöh. "Pohjakallio" (24. helmikuuta 1863 Kitee – 26. marraskuuta 1926 Viipuri) oli suomalainen oppikoulun lehtori ja suomentaja.


title: K. A. Petrelius

text: Petreliuksen vanhemmat olivat nimismies Johan Emanuel Petrelius ja Vendla Wilhelmina Skutnabb. Hän pääsi ylioppilaaksi Jyväskylän lyseosta vuonna 1881 ja valmistui Helsingin yliopistosta voimistelunopettajaksi 1884 ja filosofian kandidaatiksi 1886. Petrelius oli Viipurin suomalaisen tyttökoulun historian, maantiedon ja suomen kielen kollegana ja nuorempana lehtorina vuosina 1900-1926.


title: K. A. Petrelius

text: Petrelius oli naimisissa 1892-1895 Elisabet Pakarisen (1867-1895) kanssa ja vuodesta 1897 Linda Falckin (s. 1866) kanssa. Lehtori ja kirjailija K. A. Pohjakallio, suomalaisissa elokuvissa näytellyt Toivo Pohjakallio (1901–1959) ja professori Onni Pohjakallio olivat hänen poikiansa toisesta avioliitosta.


title: K. A. Petrelius

text: Nimimerkillä "K. A. P.":


title: Marko Ritola (muusikko)

text: Marko Ritola on kotkalainen muusikko ja lauluntekijä, joka tunnetaan Sydänmaa-yhtyeen laulaja-kitaristina ja lauluntekijänä. 2000-luvulta lähtien Ritola on ollut soolouralla, jolloin häneltä ilmestyi debyyttialbumi "Löytöretki". Albumilla on uusien kappaleiden lisäksi myös joitakin Sydänmaa-yhtyeen kappaleita.


title: Marko Ritola (muusikko)

text: Ritola tekee nykyään keikkoja trubaduurina sekä duo- ja triokokoonpanojen kanssa. Usein keikat tapahtumat erilaisissa pubeissa, joissa on Ritolan mukaan tapahtunut paljon muutoksia.


title: Marko Ritola (muusikko)

text: Ritola on myös tehnyt yhteistyötä Isto Hiltusen kanssa ja yhteistyön tuloksena on syntynyt kappaleita muun muassa Salla Krokille ja Tanja ja Mino -lauluduolle. Lisäksi hän on tehnyt myös käännöstekstejä Isto Hiltusen soolotuotantoon. Pertti Haverisen kanssa on myös syntynyt joitakin kappaleita muutamille artisteille. Ritola on tehnyt sävellyksiä sekä Sydänmaalle, omalle soolotuotannolle että joillekin artisteille. Jani Taipaleelle Ritola on sanoittanut kappaleen ”Mustasiipisen tie”, jonka Taipale on säveltänyt itse.


title: Sella Giudicarie

text: Sella Giudicarie on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun neljä kuntaa Bondo (704 asukasta), Breguzzo (572 asukasta), Lardaro (228 asukasta) ja Roncone (1 451 asukasta) yhdistyivät.


title: Toivo Pohjakallio

text: Toivo Juhani Pohjakallio (3. huhtikuuta 1901 Viipuri – 1. lokakuuta 1959 Helsinki) oli suomalainen filosofian kandidaatti, oppikoulun opettaja ja elokuvanäyttelijä.


title: Toivo Pohjakallio

text: Pohjakallion vanhemmat olivat Viipurin suomalaisen tyttökoulun historian, maantieteen ja suomen kollega ja nuorempi lehtori Karl Axel Petrelius (1863–1926) ja hänen toinen puolisonsa saksan- ja ranskankielen opettajana Viipurin suomalaisessa tyttökoulussa toiminut Linda Falck (s. 1866). Hänen veljiään olivat lehtori, kirjailija K. A. Pohjakallio ja professori Onni Pohjakallio. Pohjakallio toimi opettajana Keravan yhteiskoulussa.


title: Toivo Pohjakallio

text: Pohjakallio näytteli elokuvissa Kajastus (1930), Jääkärin morsian (1931) ja Herrat täysihoidossa (1933). Lisäksi hänellä oli pieniä sivuosia elokuvissa Erämaan turvissa (1931), Laveata tietä (1931) ja Meidän poikamme ilmassa - me maassa (1934).


title: Tre Ville

text: Tre Ville on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2016, kun kolme kuntaa, Montagne (243 asukasta), Preore (413 asukasta) ja Ragoli (804 asukasta), yhdistyivät. Tre Villen alueella sijaitsee osa Madonna di Campiglion hiihtokeskuksesta.


title: Kiinanloisikka

text: Kiinanloisikka ("Ophiocordyceps sinensis", aikaisemmin "Cordyceps sinensis", tiibetiksi Yartsa gunbu (དབྱར་རྩྭ་དགུན་འབུ་, dbyar rtswa dgun 'bu), kiinaksi Dong Chong Xia Cao (冬蟲夏草 Dōng Chóng Xià Cǎo)) on tiibetiläisessä ja kiinalaisessa lääketieteessä käytetty sienilaji.


title: Kiinanloisikka

text: Alkuperäisen tieteellisen määritelmän ja nimen sienelle antoi Miles Joseph Berkeley. Sienelle annettiin myöhemmin 1800-luvulla nimi "Cordyceps sinensis", joka muutettiin vuonna 2007 vastaamaan tarkemmin sen tieteellistä luokittelua. Kiinanloisikan tiibetinkielinen nimi tarkoittaa "kesällä ruoho, talvella toukka".


title: Kiinanloisikka

text:
Sieni elää loisena "Thitarodes"-sukuun kuuluvien koiperhosten ruumiissa. Koit munivat munansa maahan. Kun toukat kuoriutuvat, ne kaivautuvat syvemmälle maahan, jossa niihin tulee sieni-itiöitä. Itiöt alkavat kasvamaan toukkien sisuksissa syöden niitä sisältäpäin.
Sieni kasvattaa kuolleesta toukasta suvunjatkamistarkoituksessa maan päälle ulottuvan itiöemän, joka muistuttaa pientä ruskeaa kortta. Tämä sienen osa päästää ilmoille uusia sieni-itiöitä.


title: Kiinanloisikka

text: Sieni kasvaa pienehköllä kasvualueella Himalajalla ja Tiibetin ylängöllä Intian, Nepalin, Kiinan ja Bhutanin alueilla.


title: Kiinanloisikka

text: Kiinanloisikalla on esitetty olevan useita terveydellisiä vaikutuksia. Sillä sanotaan olevan yli 30 erilaista biologista vaikutusta ihmiseen. Sen sanotaan mm. parantavan vastustuskykyä, pienentävän kasvaimia, vähentävän tulehduksia ja toimivan antioksidanttina.


title: Kiinanloisikka

text: Sieni on ollut jo yli 700 vuoden ajan tunnettu perinteisessä kiinalaisessa lääketieteessä, jossa sitä käytetään mm. afrodisiakana.


title: Kiinanloisikka

text: Nykyisin kiinanloisikkaa myydään jo ympäri maailmaa luontaistuotteena. Kiinanloisikan suosio on johtanut siihen, että lajia uhkaa liiallinen poiminta, minkä takia sen kilohinta on noussut hyvin korkeaksi. Sientä ei ole onnistuttu viljelemään, vaan sitä poimitaan luonnonvaraisena Himalajan rinteiltä 3 000 - 5 000 metrin korkeudesta.


title: Albert Mouring

text: Albert Clonion Mouring jr. (s. 29. tammikuuta 1979 Preston, Maryland) on yhdysvaltalainen kilpauransa päättänyt koripalloilija, pelipaikaltaan heittävä takamies. Mouring voitti urallaan NCAA:n mestaruuden vuonna 1999 ja pelasi ammattilaisena muun muassa Turkissa, Suomessa ja Israelissa.


title: Albert Mouring

text: Maaseudulla varttunut Mouring pelasi yliopistokoripalloa Connecticutin yliopistossa vuodet 1997–2001. Vuonna 1999 Connecticut voitti NCAA:n mestaruuden voitettuaan loppuottelussa Duke Universityn 77–74. Melko hyvästä yliopistourastaan huolimatta häntä ei varattu NBA:han .


title: Albert Mouring

text: Vuonna 2003 Mouring pelasi USBL-kesäliigassa, teki 28 pistettä ottelua kohden ja valittiin sarjan vuoden pelaajaksi.


title: Albert Mouring

text: Kauden 2004–2005 Mouring pelasi Turkin pääsarjassa Beşiktaşissa 8,6 pisteen ja 2,7 levypallon ottelukohtaisilla keskiarvoilla. Hän heitti sarjan piste-ennätyksekseen Türk Telekomia vastaan joulukuussa 20 pistettä.


title: Albert Mouring

text: Syksyllä 2005 Mouring pelasi Israelin pääsarjassa, mutta joukkueen tuloksiin tyytymätön johto purki tämän sopimuksen. Kevään 2006 Mouring pelasi Suomen pääsarjassa Tampereen Pyrinnössä, joka vaihtoi vuodenvaihteessa kaikki ulkomaalaispelaajansa. Mouring pelasi Pyrinnössä runkosarjan 21,2 pisteen ja 4,5 levypallon ottelukohtaisilla keskiarvoilla. Hänen vapaaheittojen (86,5 %) ja kolmen pisteen heittojen (46,2 %) onnistumistarkkuutensa olivat Korisliigan koko kauden kolmanneksi parhaat.


title: Albert Mouring

text: Pyrinnön valmentaja Jarmo Laitinen kuvaili Mouringia tämän siirtyessä seuraan tarkaksi ja monipuoliseksi korintekijäksi.


title: Ana Golja

text: Muazana ”Ana” Golja (s. 3. tammikuuta 1996 Toronto, Ontario, Kanada) on kanadalainen näyttelijä, joka tunnetaan parhaiten Zoe Rivasin roolista teinisarjassa "".


title: Ana Golja

text: Golja sai ensimmäisen roolinsa "Kadonneiden jäljillä" sarjasta vuonna 2005. Hän esiintyi Dylan Everettin ja Melinda Shankarin kanssa "How to Be Indie" -sarjassa vuonna 2011. Syyskuussa 2015 julkaistua tosielämään perustuvaa "Full Out" -elokuvaa varten Golja harjoitteli kahdeksan viikkoa voimistelua, jotta hän ei tarvitsisi sijaisnäyttelijää.


title: Ana Golja

text: Golja on antanut äänensä animaatiohahmoille sarjoissa "Franny's Feet", "The Dating Guy" ja "Super Why!". Vuonna 2013 hän sai Ellenin roolin YTV.comin seikkailusarjassa "Unlikely Heroes".


title: Dominik Kubalík

text: Dominik Kubalík (s. 21. elokuuta 1995 Plzeň, Tšekki) on tšekkiläinen jääkiekkoilija, joka pelaa Extraliga-joukkue HC Plzeňissä. Hän on pelipaikaltaan vasen laitahyökkääjä.


title: Dominik Kubalík

text: Kubalík on HC Plzeňin oma kasvatti. Hän oli kaudella 2009–2010 seuran C-nuorten paras maalintekijä 39 osumallaan ja voitti kauden päätteeksi Tšekin C-nuorten mestaruuden. Kaudella 2010–2011 Kubalík voitti Tšekin B-juniorisarjan maalipörssin ja jakoi pistepörssin kolmannen sijan kolmen muun pelaajan kanssa tehoilla 38+21=59. Hän jakoi myös Plzeňin sisäisen pistepörssin voiton Jan Schleissin kanssa ja oli myös pudotuspeleissä joukkueen paras maalintekijä neljällä osumallaan. Kaudella 2011–2012 Kubalík oli Plzeňin paras maalintekijä sekä runkosarjassa 22 osumallaan että pudotuspeleissä kolmella osumallaan. Hän pelasi reilut puolet kaudestaan myös seuran A-nuorissa ja debytoi 16-vuotiaana myös Extraligassa, jossa Kubalík pelasi kahdeksan runkosarjaottelua tehden yhden maalin. Hän pelasi Plzeňin miesten joukkueessa myös yhden European Trophy -ottelun.


title: Dominik Kubalík

text: OHL-joukkue Sudbury Wolves varasi Kubalíkin 27. pelaajana . Hän siirtyi joukkueeseen kaudeksi 2012–2013 ja teki runkosarjassa 34 tehopistettä. Kubalík jakoi kevään 2013 pudotuspeleissä Wolvesin sisäisen maalipörssin voiton Nathan Pancelin ja Nicholas Baptisten kanssa kolmella osumallaan. Los Angeles Kings varasi hänet seitsemännellä kierroksella 191. pelaajana . Kesken kauden 2013–2014, tammikuussa 2014 Wolves kauppasi Kubalíkin sekä vuosien 2014 ja 2016 toisen kierroksen varausvuoron Kitchener Rangersiin vaihdossa Radek Faksaan. Kubalík edusti Wolvesia molempien OHL-kausien aikana myös Junior Club World Cupissa.


title: Dominik Kubalík

text: Kaudeksi 2014–2015 Kubalík palasi kaksivuotisella sopimuksella kasvattajaseuraansa HC Plzeňiin. Hänen varsinainen tulokaskautensa Extraligassa toi 35 runkosarjaottelussa tehot 3+4=7 ja neljässä playoff-ottelussa tehot 1+1=2. Joulukuussa 2014 Kubalík teki kaksivuotisen jatkosopimuksen Plzeňin kanssa.


title: Dominik Kubalík

text: Kubalík pelasi alle 20-vuotiaiden MM-kilpailuissa vuonna 2015, jolloin hän toimi Tšekin kapteenina. Kubalík pelasi myös alle 18-vuotiaiden MM-kilpailuissa vuonna 2013, jolloin hän voitti Tšekin sisäisen syöttöpörssin ja jakoi sisäisen pistepörssin voiton Patrik Zráhalin kanssa.


title: Dominik Kubalík

text: Tšekin A-maajoukkueessa Kubalík on pelannut kolme ottelua tehden yhden syöttöpisteen. Hän teki A-maajoukkuedebyyttinsä 5. marraskuuta 2015 Karjala-turnauksen Örnsköldsvikissä pelatussa avausottelussa Ruotsia vastaan.


title: Dominik Kubalík

text: Kubalíkin isoveli Tomáš pelaa Saksan DEL-liigan ERC Ingolstadtissa ja hän on aiemmin pelannut myös 12 NHL-ottelua Columbus Blue Jacketsissa.


title: Sisko Wilkama

text: Sisko Elna WIlhelmiina Wilkama (o.s. Brummer; 9. lokakuuta 1893 Joutsa – 12. kesäkuuta 1983) oli suomalainen pedagogi.


title: Sisko Wilkama

text: Wilkaman vanhemmat olivat Joutsan kirkkoherra, rovasti Fredrik Alexander Brummer (1848–1904) ja Wilhelmina Jaatinen. Valmistuttuaan filosofian kandidaatiksi 1916 hän toimi opettajana Sörnäisten kristillisessä kansanopistossa sekä Lappeenrannassa ja Nurmijärven yhteiskoulussa.


title: Sisko Wilkama

text: Wilkaman vuonna 1938 valmistuneen väitöskirjan aiheena oli "Naissivistyksen periaatteiden kehitys Suomessa 1840–1880". Pedagogis-aatehistorialliseksi luonnehtimassaan väitöstyössään hän tarkasteli ensimmäisen yhteiskoulun perustamiseen 1883 vaikuttaneita aatteellisia, yhteiskunnallisia ja pedagogisia virtauksia. Hänen toinen teoksensa oli 1950 ilmestynyt "Oppikoulu ja lasten vanhemmat".


title: Sisko Wilkama

text: Wilkama kirjoitti ylioppilaaksi 1911, valmistui filosofian kandidaatiksi 1916 ja lisensiaatiksi (väitellyt) 1938. Hän oli Helsingin kristillisen kansanopiston opettaja ja johtaja 1918–1920, Lappeenrannan yhteiskoulun opettaja 1923–1928, Nurmijärven yhteiskoulun opettaja ja johtaja 1930–1932, 1935–1939 ja 1940–1951, vanhempi lehtori vuodesta 1951, Imatran yhteiskoulun opettaja 1939–1940. Hän oli osaltaan vaikuttamassa Marja-Liisa Vartion kirjalliseen kehitykseen.


title: Sisko Wilkama

text: Wilkama kirjoitti Kotilieteen runsaasti artikkeleita perhe- ja kasvatusasioista.


title: Sisko Wilkama

text: Sisko Wilkaman puoliso 1918–1953 oli eversti Oskar Wilkama.


title: Sisko Wilkama

text:
Nimellä "Sisko Brummer":
Nimellä "Sisko Wilkama":


title: Norfluratsoni

text: Norfluratsoni (CHNClOF) on fenyylipyridatsinonijohdannaisiin kuuluva orgaaninen yhdiste. Yhdistettä käytetään maataloudessa herbisidinä, joskin sen käyttö Euroopan Unionin alueella on kielletty.


title: Norfluratsoni

text: Huoneenlämpötilassa norfluratsoni on väritöntä tai harmaata kiteistä ainetta. Yhdiste ei juurikaan liukene veteen, mutta liukenee useaan orgaaniseen liuottimeen kuten etanoliin, asetoniin ja ksyleeniin. Norfluratsonin käyttö herbisidinä perustuu siihen, että se estää fytoeenidesaturaasientsyymiä pelkistämästä karotenoidien biosynteesiin tarvittavaa fytoeenia. Samalla myös fotosynteesi estyy.


title: Norfluratsoni

text: Norfluratsonia voidaan valmistaa m-aminobentsotrifluoridin, mukokloorihapon ja metyyliamiinin välisellä reaktiolla tai m-klooribentsotrifluoridin ja 4-kloori-5-metyyliamino-3-oksopyratsiinin välisellä reaktiolla.


title: Norfluratsoni

text: Norfluratsoni on sallittu herbisidi muun muassa Yhdysvalloissa, Australiassa ja Uudessa-Seelannissa, mutta sen käyttö on ollut kiellettyä Euroopan Unionin alueella vuodesta 2003 alkaen. Norfluratsonia käytetään muun muassa puuvilla-, maapähkinä-, soijapapu-, viini- ja sitrushedelmäviljelmillä rikkaruohomyrkkynä.


title: Tyrone Riley

text: Tyrone Riley (s. 21. helmikuuta 1982) on yhdysvaltalainen kilpauransa päättänyt koripalloilija, pelipaikaltaan iso laitahyökkääjä. Hän pelasi urallaan muun muassa Saksan, Puolan, Alankomaiden ja Suomen pääsarjoissa.


title: Tyrone Riley

text: Riley pelasi yliopistokoripalloa San Franciscon yliopistossa vuosina 2003–2005.


title: Tyrone Riley

text: Yliopiston jälkeen Riley pelasi ammattilaisena Euroopassa. Hän pelasi muun muassa Alankomaiden, Puolan ja Saksan pääsarjoissa. Syksyksi 2009 hän siirtyi Suomen pääsarjajoukkue Namika Lahteen. Riley pelasi Lahdessa 11 ottelua 14,5 pisteen ja 7,1 levypallon keskiarvoilla, mutta Ray Nixonin palattua seuraan hänet sopimuksensa purettiin. Hän pelasi Suomessa kuitenkin vielä kaksi ottelua Tampereen Pyrinnössä sijaistaen loukkaantunutta Chris Hesteriä. Pyrintö voitti kauden päätteeksi Suomen mestaruuden, ja Riley on merkitty Koripalloliiton tilastoissa SM-kultamitalistiksi.


title: Pariisi–Madrid-autokilpailu

text: Toukokuussa 1903 järjestetty Pariisi–Madrid-kilpailu oli eräs varhaisimmista autokilpailuista. Sen järjestäjinä toimivat Automobile Club de France (ACF) ja Automóvil Club Español.


title: Pariisi–Madrid-autokilpailu

text: 1800–1900-lukujen vaihteessa Ranskassa vallitsi suuri kiinnostus autokilpailujen järjestämiseen. Vuonna 1894 ajettu Pariisi–Rouen-autokilpailu oli lajissaan maailmanhistorian ensimmäinen, ja sitä seurasivat kilpailut Pariisista Bordeaux’hon, Marseilles’hin, Dieppeen, Amsterdamiin, Berliiniin ja Wieniin. Pariisi–Madrid-autokilpailun oli tarkoitus olla, edeltäjiensä tavoin, uuden vuosituhannen ja uuden tekniikan uljas mittelö, mutta monien ikävien sattumusten vuoksi siitä muodostui suuri murhenäytelmä.


title: Pariisi–Madrid-autokilpailu

text: Ranskan hallitus oli julkisilla teillä pidettäviä kilpailuja vastustavalla kannalla. Vuonna 1901 ajetun Pariisi–Berliini-kilpailun jälkeen silloinen Ranskan sisäministeri Waldeck-Rousseau julisti, ettei enemmille kilpailuille annettaisi suostumusta. Suunnitellun Pariisi–Madrid-kilpailun puolestapuhujiin taas kuului Espanjan kuningas Alfonso XIII. Myös ranskalainen lehdistö oli vahvasti kilpailun järjestämisen kannalla ja lehtikirjoituksissa korostettiin, että mikäli Ranska haluaa säilyttää asemansa kehittyvän ajoneuvotekniikan kärkimaana, tällaisia tapahtumia tulisi suosia.


title: Pariisi–Madrid-autokilpailu

text: Automobile Club de Francen silloinen presidentti, paroni van Zuylen van Nyevelt, tähdensi pääministeri Émile Combes'lle, että julkiset liikenneväylät todellakin kuuluvat yhteiseen käyttöön, yleisö haluaa autokilpailuja ja että monet paikallishallintoviranomaiset ovat halukkaita reitittämään kilpailun kulkemaan kaupunkiensa läpi.


title: Pariisi–Madrid-autokilpailu

text: Monet ranskalaiset ajoneuvojen valmistajat tukivat kilpailun järjestäjien vaatimuksia, ja teollisuuden mielipiteellä oli painoarvoa, työllistihän Ranskan ajoneuvoteollisuus yli 25 000 henkilöä ja toi pelkästän vientituottoina maahan vuosittain noin 16 miljoonan silloisen Ranskan frangin tulon. Teollisuusmiesten ja yhteiskunnan yläluokan yhteinen painostus tuotti viimein tulosta, kun Ranskan hallitus ja presidentti suostuivat 17. helmikuuta 1903 antamaan luvan kisan järjestämiselle. ACF tosin oli ottanut vastaan ilmoittautumisia jo tammikuun 15. päivästä lähtien.


title: Pariisi–Madrid-autokilpailu

text: ACF oli asettanut kisaan ilmoittautumiselle 40 päivän aikarajan, joka alkoi edellä mainitusta tammikuun 15. päivästä. Tänä aikana kisaan ilmoittautui yli 300 kuljettajaa, joka oli huomattavasti enemmän kuin mihin järjestäjät olivat varautuneet. Kisoihin osallistuneiden autojen nettoarvo kohosi reilusti 7 miljoonan sen aikaisen Ranskan frangin yläpuolelle.


title: Pariisi–Madrid-autokilpailu

text: Kilpailun kokonaispituus oli yli 1 307 kilometriä ja se jakaantui kolmeen jaksoon: Versailles–Bordeaux (552 km), Bordeaux–Vitoria-Gasteiz (335 km) ja Vitoria-Gasteiz–Madrid (420 km). Kilpailun säännöt oli julkaistu Ranskan kolmessa suurimmassa autourheilun aikakuslehdessä: France Automobilessa, La Locomotionissa sekä La Vie Automobilessa.


title: Pariisi–Madrid-autokilpailu

text: Sääntöjen perusteella autot jaettiin painonsa perusteella neljään eri luokkaan: alle 250 kg, 250 – 400 kg, 400 – 650 kg ja 650 – 1000 kg. Ajoneuvon massa mitattiin kuivapainona ja lisäksi mittauksen ulkopuolelle jätettiin kuljettaja, akku tai akut, varaosat, työkalut, elintarvikkeet ja juomat, matkatavarat, valaisimet ja niiden johtosarjat, äänitorvet ja moottorin käynnistämiseen tarvittavat välineet.


title: Pariisi–Madrid-autokilpailu

text: Osallistumismaksu oli ajoneuvon painoluokan mukaan 50 – 400 silloista Ranskan frangia. Kahden suurimman painoluokan autojen miehitykseen kuului kuljettajan lisäksi mekaanikko, jonka alin paino oli 60 kg, kun taas kahden kevyemmän luokan autoissa vaadittiin ainoastaan kuljettaja.


title: Pariisi–Madrid-autokilpailu

text: Lähtöjärjestys oli ensimmäisten 30 päivän aikana ilmoittautuneiden autojen kesken sattumanvarainen ja helmikuun 15. päivän jälkeen ilmoittauneet lähtivät ilmoittaumisjärjestyksessä. Kilpailun ensimmäinen auto lähti matkaan Versailles’n palatsin puistosta sunnuntaiaamuna, 24. päivänä toukokuuta, klo 2.30. Kuten jo aiemmin ajetuissa kilpailuissa oli muodostunut käytännöksi, autot lähetettiin matkaan kahden minuutin välein.


title: Pariisi–Madrid-autokilpailu

text: Ensimmäistä kertaa otettiin käyttöön "Parc fermé" -sääntö, jonka mukaisesti jokaisen etapin päätyttyä autot suljettiin kisan järjestäjien toimesta suljetulle alueelle, eikä niille ollut tällöin luvallista tehdä huolto- tai korjaustoimenpiteitä. Ajoneuvojen polttoainetäydennykset ja kaikkinaiset huoltotoimet oli suoritettava itse kilpailun aikana. Autojen saavuttua kilpailun välietapille, ne siirtyivät sulkualueelle kunniasaattueessa, jonka kestoa seurasi polkupyörällä liikkunut virallinen tarkkailija. Siirtymän kestoaika mitattiin ja vähennettiin lopullisesta ajasta. Jokainen auto kuljetti mukanansa omat viralliset aikalipukkeensa, jotka oli sijoitettu sinetöityyn metallilaatikkoon.


title: Pariisi–Madrid-autokilpailu

text: Väli Versailles–Bordeaux oli monille osallistujille tuttu taival, olihan Gordon Bennett Cup ajettu samalla reitillä vuonna 1901, kun taas väli Bordeaux'sta Vitoria-Gasteiziin sisälsi runsaasti epävarmuustekijöitä. Reitti oli täynnä neulansilmäkaarteita, jyrkkiä nosuja ja laskuja, kivikkoja sekä kapeita siltoja.


title: Pariisi–Madrid-autokilpailu

text: Alun perin kilpailuun oli ilmoittautunut 315 osallistujaa, mutta lähtöpaikalle ilmaantui lopulta vain 224, jotka jakaantuivat luokkiinsa seuraavasti:


title: Pariisi–Madrid-autokilpailu

text:
Kilpailuun osallistui monta tunnettua merkkiä ja aikakautensa kuuluisaa kilpa-ajajaa.
René de Knyff, Henri ja Maurice Farman, Pierre de Crawhez ja Charles S. Rolls kilpailivat Panhard et Levassorilla, jonka 4-sylinterinen moottori kehitti tehoa 70 hv ja antoi autolle 130 km/h:n huippunopeuden.


title: Pariisi–Madrid-autokilpailu

text: Henry Fournier, William K. Vanderbilt, Fernand Gabriel ja paroni de Forest ilmoittautuivat Mors-merkin edustajina, vauhdikkaan kiilamaisen muotoilun omanneella GP-mallilla, jonka 90 hv:n moottori antoi sille 140 km/h:n huippunopeuden.


title: Pariisi–Madrid-autokilpailu

text: Mercedes-merkillä osallistui 11 autoa, tehoiltaan 60 – 90 hv. De Dietrich ja monet muut ranskalaismerkit, kuten Gobron Billiè, Napier ja Charron Girardot hyljeksivät kevempiä luokkia ja ilmoittivat kilpailuun ainoastaan voimakkaimmat ja samalla raskaimmat mallinsa. Näiden merkkien kevyemmillä malleilla osallistuivat yksityiset tallit ja amatöörikuljettajat. Muita kilpailuun osallistuneita ranskalaismerkkejä olivat Darracq, De Dion-Bouton, Clément-Bayard, Richard-Brasier ja Décauville.


title: Pariisi–Madrid-autokilpailu

text: Renault ilmoitti kilpailuun kaksi autoa, joita ohjustivat merkin ja yhtiön perustajat ja kilpa-ajajina kunnostautuneet veljekset Marcel ja Louis Renault.


title: Pariisi–Madrid-autokilpailu

text: Italialaista F.I.A.T:ia edusti myös kaksi autoa, ja niitä ajoivat sen aikakauden italialaiseen parhaimmistoon kuuluneet kisakuljettajat, Vincenzo Lancia ja Luigi Storero.


title: Pariisi–Madrid-autokilpailu

text: Ranskalainen lehdistö, joka jo aiemmin oli ollut kilpailun puolestapuhuja, rummutti tapahtuman puolesta ennenkokemattomalla innolla, julistaen kilpailun olevan suurin tapahtuma sitten auton keksimisen. Tämä sai yleisön liikkeelle ja yli 100 000 ihmistä pyrki Versailles'hin, klo 2 aamuyöllä tapahtuvaan lähtöaikaan mennessä. Katujen varret kuhisivat katsojia ja rautatieasemat pullistelivat ihmisistä, jotka pyrkivät pääsemään Versailles'hin tai sen lähistölle.


title: Pariisi–Madrid-autokilpailu

text: Suuri yleisömäärä ja pimeys saivat järjestäjät siirtämään ensimmäistä lähtöaikaa puolella tunnilla eteenpäin, mutta samalla autojen lähtöväli supistettiin yhteen minuuttiin. Sarastavasta päivästä odotettiin tulevan kuuma ja toimitsijat eivät halunneet työskennellä jo aamulla alkavaksi ennustetussa helteessä.


title: Pariisi–Madrid-autokilpailu

text: Kilpailun lähtöpaikka sijaitsi Versailles’n palatsin puistossa sijaitsevan "Eau des Suisses" -tekolammen edustalta. Toukokuun 24. 1903 kilpailijat starttasivat aamuvarhaisesta lähtien, minuutin välein, ensimmäiselle taipaleelle, joka kulki reittiä Saint-Cyr-l'École – Trappes – Coignières – Le Perray-en-Yvelines – Rambouillet – Chartres – Clayes – Tours – Ruffec, Charente – Angoulême – Chevanceaux – Guitres – Libourne – Bordeaux. Ensimmäisen auton odotettiin saapuvan Bordeaux'hon puolenpäivän paikkeilla.


title: Pariisi–Madrid-autokilpailu

text: Katujen varsille järjestystä valvomaan lähetettyjen sotilaiden toimet, kaduilla kuhisevan väkijoukon kurissapitämiseksi, osoittautuivat täysin riittämättömiksi. Ensimmäisenä matkaan lähtenyt, 1000 kilon painoisella ja 45 hevosvoimaisella De Dietrichillä ajanut Charles Jarrott pyrki antamaan yleisölle aikaa siirtyä pois auton tieltä, pudottamalla nopeutensa 65 km/h:iin, mutta tämä ei tuonut muutosta tilanteeseen. Yleisö, joka halusi nähdä auton ja koskettaa sitä, parveili tiellä vain pidempään.


title: Pariisi–Madrid-autokilpailu

text: De Knyff lähti Panhard et Levassorilla matkaan toisena, häntä seurasi Louis Renault 650 kg:n painoisella 30 CV Renaultillaan. Seuraavina starttasivat Théry Décauvillella (640 kg, 24 CV), De Diétrich, Mors, Panhard ja kevyt Passy Thellier, (400 kg, 16 CV). Viimeinen auto pääsi taipaleelle klo 6.45 eli lähtö oli vienyt aikaa liki kolme tuntia.


title: Pariisi–Madrid-autokilpailu

text: Kilpailu osoittautui heti alusta alkaen olosuhteiltaan todella vaativaksi kuljettajille. Reitin varrella parveilevien ihmisten lisäksi vaaraa aiheuttivat eritehoiset ja nopeudeltaan erilaiset, sekalaisessa jäjestyksessä matkaan lähetetyt autot sekä autojen nostama sankka pölypilvi, joka ei lyhyiden lähtövälien johdosta ehtinyt hävitä ennen seuraavaa autoa. Järjestäjät olivat kastelleet ainoastaan lähtöpaikkaa seuranneen kilometrin taipaleen, tämän jälkeen näkyvyys putosi muutamaan metriin ja kuljettajilla oli täysi työ reitin havaitsemisessa, kun samaan aikaan yleisö seisoi keskellä pölypilven kattamaa tietä, pyrkien näkemään lähestyvän auton.


title: Pariisi–Madrid-autokilpailu

text: Rambouillet'ssa sjainneen ensimmäisen- ja Chartres'ssa sijainneen toisen tarkastuspisteen jälkeen yleisön käyttätyminen rauhoittui hieman. Rambouillet'n jälkeen Louis Renault'n aggressiivinen ajotapa tuotti tulosta, hänen saavuttaessaan aiemmin matkaan lähteneet ja ensimmäisestä sijasta kamppailleet, mutta yleisön takia varovaisemmin ajaneet De Knyffin ja Jarrottin. Thery ja Stead seurasivat häntä pitkän välimatkan jälkeen, kun taasen Mercedeksellä ajanut Jenatzy sekä Morsilla ajanut Gabriel olivat nousseet kaukaa takaa kymmenen kärkiauton kaartiin.


title: Pariisi–Madrid-autokilpailu

text: Toinen uskomaton nousu tehtiin Marcel Renaultin toimesta. Hän oli startannut sijalta 60 mutta Poitiers'n tarkistuspisteellä hän oli lähes saavuttanut kilpailun kärkiautot.


title: Pariisi–Madrid-autokilpailu

text: Kärkikamppailun ulkopuolella kisa oli saanut dramaattisen käänteen, pitkin päivää tapahtuneiden onnettomuuksien myötä. Kokemattomat kuljettajat menettivät huonokuntoisella pinnalla ajoneuvonsa hallinnan, akseleita katkesi, autoja törmäsi puihin hajoten kappaleiksi, niitä kaatui ja syttyi tuleen.


title: Pariisi–Madrid-autokilpailu

text: Ensimmäisellä sijalla ajanut Louis Renault saavutti Bordeaux'n puolelta päivin. toisena ajanut Jarrot, joka kärsi sekä viallisen kytkimen että moottorin tekniikan ja pakokaasujen poiston aiheuttamista ongelmista, saapui puoli tuntia jäljempänä ja häntä seurasivat Gabriel, Salleron, Baras, de Crawhez, Warden, Rougier, Jenatzy ja Voigt. Kaikki kuljettajat olivat perille päästessään täysin lopussa. Autojen käsittely oli fyysisesti raskasta, pöly sokaisi silmät ja tukki hengityksen ja monilla oli eriasteisia palovammoja, heidän suoritettuaan korjaustoimia kuuman moottorin parissa.


title: Pariisi–Madrid-autokilpailu

text: Uutisia matkan tapahtumista alkoi pikkuhiljaa kantautua välietapin maaliviivan ylittäneiden tietoon. Muutaman kuuluisan nimen tiedettiin pudonneen pelistä; Vanderbiltin Morsea oli kohdannut sylinteririkko ja hän oli keskeyttänyt, paroni de Caters'n Mercedes oli iskeytynyt puuhun, mutta itse paroni oli selvinnyt ehjin nahoin ja pystyisi autonsa korjattuaan luultavasti jatkamaan kisaa. Eräs historian ensimmäisistä naiskilpa-ajajista, ranskalainen Camille du Gast, oli ollut 30 hv:n De Dietrichillään sijalla 8., hänen pysähdyttyään auttamaan onnettomuuteen joutunutta kanssakilpailijaansa Phil Steadia, jonka johdosta Madame du Gast putosi sijalle 45. Charles Jarrott, joka sijoittui lopputuloksissa De Dietrichillään neljänneksi, oli sitä mieltä että Stead olisi luultavimmin kuollut, ellei Madame du Gast olisi pysähtynyt auttamaan tätä.


title: Pariisi–Madrid-autokilpailu

text: Kisan voittajaksi julistettiin aikalipukkeiden tarkistuksen jälkeen lopulta Gabriel, joka oli lähtenyt matkaan numerolla 168 ja saapui perille kolmantena.


title: Pariisi–Madrid-autokilpailu

text: Monenlaista tietoa, oikeaa ja väärää, alkoi liikkua. Ablis'n kylässä oli kuulemma kilpa-auto osunut naiseen ja tämä oli menettänyt henkensä. Tämä uutinen osoittautui myöhemmin vääräksi.


title: Pariisi–Madrid-autokilpailu

text: Jostain lähti liikkeelle huhu että Marcel Renault olisi joutunut kohtalokkaasaeen onnettomuuteen; sillä vauhdilla, jota Renault piti, hänen olisi jo pitänyt saapua perille, mutta häntä ei vain kuulunut. Myöhemmin saapui tieto, että Marccel Renault oli joutunut onnettomuuteen Couhé-Vérac'n kylän tienoilla. Hän kuoli 48 tuntia myöhemmin, tajuihinsa tulematta. Marcel Renault'n onnettomuuspaikalle on pystytetty muistopaasi.


title: Pariisi–Madrid-autokilpailu

text:
Porterin Wolseley tuhoutui rautatien tasoristeyksessä törmättyään alhaalla olleeseen puomiin. Törmäyksen johdosta auto kääntyi ympäri ja Porterin mekaanikko menehtyi. Georges Richard oli törmännyt puuhun Angoulêmessa hänen väistettyään kekellä tietä seissyttä maanviljelijää, ja uutinen kertoi Tourand'n Brunhotin syöksyneen väkijoukkoon Châtellerault'ssa hänen väistettyään tietä ylittänyttä lasta. Dupuy-niminen sotilas oli väliintulollaan pelastanut lapsen hengen menettäen samalla omansa, ja väkijoukkoon karannut auto tappoi yhden katselijan.
Kauempana etelässä auto oli myös ajautunut tieltä ihmisjoukkoon, ja kahden henkilön kerrottiin menehtyneen onnettomuudessa.


title: Pariisi–Madrid-autokilpailu

text: E.T. Stead (Phil Stead) menetti massiivisen De Dietrichinsä hallinnan Saint-Pierre-du-Palais'n tienoilla ohittaessaan hitaampaa autoa, ja Stead luokkaantui vakavasti. Hänen henkensä pelasti kanssakilpalija Madame Camille du Gast. Kolmas, Loraine Barrow'n kuljettama De Dietrich, törmäsi puuhun ja syttyi tuleen. Kuljettaja loukkaantui vakavasti, mutta hänen mekaanikkonsa kuoli. Barrow oli tiettävästi ollut sairaana ennen kilpailua ja hänen oli ajettava vajaakuntoisena, koska säännöt kielsivät kuljettajan vaihtamisen.


title: Pariisi–Madrid-autokilpailu

text: Rollsin Panhard-Levassor, Mayhew'n Napier, Maurice Farmanin Panhard, Herbert Austinin ja Sidney Girlingin Wolseleyt sekä Béconnais'n Darracq kärsivät teknisistä ongelmista ja jotuivat keskeyttämään.


title: Pariisi–Madrid-autokilpailu

text: Kaikkiaan noin puolet matkaan lähteneistä autoista oli pois pelistä, joko onnettomuuden tai teknisten ongelmien aiheuttamien keskeyttämisten takia. Yli sadan henkilön arvioitiin loukkaantuneen ja kahdentoista kuolleen. Tietojen tarkentuessa kuolleiden lukumäärä laski kahdeksaan, joista kolme oli katsojia ja viisi kilpailijoita.


title: Pariisi–Madrid-autokilpailu

text: Ranskan parlamentti reagoi vahvasti lukuisista onnettomuuksista kertoneisiin uutisiin. Ministerineuvoston hätäistunnossa vaadittiin kilpailun keskeyttämistä Ranskan maaperällä ja autojen siirtämistä Espanjan puolelle rajaa, mikäli sitä haluttaisiin jatkaa. Espanjan hallitus ei antanut tähän suostumustaan ja kilpailu julistettiin virallisesti päättyneeksi Bordeaux'hon.


title: Pariisi–Madrid-autokilpailu

text: Kilpailun päätyttyä kaikki autot julistettiin viranomaisten toimesta takavarikoiduiksi ja ne siirrettiin rautatieasemalle hevosten vetäminä ja siitä edelleen junakuljetuksena Pariisiin. Sanomalehdistö ja "asiantuntijat" julistivat autokilpailujen kuolemaa. Yleinen mielipide tuki myös ajatusta, että tämän jälkeen ei autokilpailuja enää tultaisi järjestämään ja tämä pitikin paikkaansa usean vuoden ajan. Yleisillä väylillä ei Euroopassa järjestettäisi autokilpailuja ennen vuoden 1927 Mille Miglia -kilpailua.


title: Pariisi–Madrid-autokilpailu

text: Epäonnisella kilpailulla oli myös laajempia vaikutuksia autojen käyttöä koskevaan säädöstöön. Esitettiin että yli 40 km/h:n nopeuden ylittäminen autolla olisi rangaistavaa ja tätä vaadittiin noudatettavaksi myös suljetuilla radoilla ajetuissa kilpailuissa.


title: Pariisi–Madrid-autokilpailu

text: Kun jotkin sanomalehdet, kuten "Le Temps", käyttivät tilannettä hyväkseen hyökätäkseen rajusti autoteollisuutta ja kilpailuja vastaan, toiset, kuten esim. "la Presse", pyrkivät vähättelemään tapahtunutta ja näkivät kilpailussa henkensä menettäneiden katsojien ja kuljettajien olleen "uhri edistyksen alttarilla".


title: Pariisi–Madrid-autokilpailu

text: "La Libertè" arvosteli autokilpailujen kieltämistä, koska sen mielestä Ranskan autoteollisuus edusti Ranskan kunniaa ja sosialistinen "Petite Republique" puolusti autoja yleisellä tasolla, koska ne edustivat myös proletariaatin massoille vapautta työn ja arjen ikeestä.


title: Pariisi–Madrid-autokilpailu

text: "Le Matin" kallistui mielipiteissään markiisi de Dionin kannalle, että nopeuskilpailut olivat autojen teknisen kehityksen kannalta tarpeettomia ja julkisuushakuisia näytelmiä. Ainoat hyödylliset kilpailut olisivat ajoneuvojen kestävyys- ja taloudellisuusajot. Tässä ajatuksessa piili sen verran totuuden siementä, että tehtaiden kilpa-autot olivat suurilla moottoreilla varustettuja erikoisrakenteisia yksilöitä, joilla ei ollut tavallisen auton kanssa mitään yhteistä.


title: Pariisi–Madrid-autokilpailu

text: Erikoislehti "L'Auto" pyrki rakentamaan yhteisymmärrystä esittelemällä ehdotuksensa uusiksi kilpailusäännöiksi, joiden mukaan kilpailuihin osallistuisi vähemmän kuljettajia ja autoja, luokat perustuisivat painon sijaan autojen voimaan ja nopeuteen ja katsojat saisivat olla ainoastaan määrätyillä ja rajatuilla alueilla.


title: Pariisi–Madrid-autokilpailu

text: Ensimmäinen puolueeton ja arvovaltainen arvio onnettomuuksiin oli "La Locomotion Automobilen" kirjoitus, jossa oli tarkasti analysoitu murhenäytelmään johtaneita syitä. Surullisesti päättyneen kisan osalta voitiin osoittaa selvästi tekijät, jotka olivat onnettomuuksien suurin syy:


title: Pariisi–Madrid-autokilpailu

text: Järjestystä valvoneita poliiseja arvosteltiin siitä, että he olivat kiinnostuneempia kilpailun seuraamisesta kuin yleisön ja kilpailijoiden turvallisuudesta. Kisajärjestäjät saivat osakseen arvostelua huonoista päätöksistä. Sattumanvarainen ja sen jälkeinen ilmoittatumisjärjestyksen mukaan langennut lähtöjärjestys aiheutti kaaoksen jo heti kilpailun alussa, koska voimakkaat ja nopeammat autot joutuivat jatkuvasti ohittamaan kevympien ja pienempitehoisten luokkien ajoneuvoja. Monet huippukuljettajat, kuten esimerkiksi De Dierichillä ajanut Mouter, paransivat matkalla sijoitustaan liki 80 sijaa ainoastaan siksi, että edessä oli lukuisa joukko pieniä autoja sekä amatöörikuljettajia. Autot lähetettiin matkaan liian pienin, vain minuutin välimatkoin, jolloin pölypilvet peittivät sisäänsä tiellä seisovat katsojat sekä hitaammat "voiturettet" että moottoripyörät ja todella nopeat kilpa-autot.


title: Pariisi–Madrid-autokilpailu

text: Tarkastelun kohteena oli myös sääntö, joka kielsi kuljettajan vaihtamisen ennen kilpailun alkua. Joidenkin kuljettajien terveydentilan, heidän joukossaan Marcel Renault, sanottiin olleen huonolla tolalla, mutta sääntöjen mukaan kuljettajaa ei saanut vaihtaa eikä talli myöskään saanut vetätyä kisasta.


title: Pariisi–Madrid-autokilpailu

text: Lontoolainen viikkolehti "The Car" otti myös tutkiakseen kisan tapahtumat ja tuli loppupäätelmään että osa väitetyistä kuolemista oli vain huhupuheisiin perustuvia. Todellisten kuolintapausten osalta lehti tutki tapahtumien syyt.


title: Pariisi–Madrid-autokilpailu

text: Angoulêmessa sattunut tapaus, jossa kuoli sotilas ja katsoja, johtui osittain huolimattomuudesta, sillä tietä ylittämässä ollut lapsi, jonka sotilas oman henkensä uhraten pelasti, oli livahtanut vanhemmiltaan.


title: Pariisi–Madrid-autokilpailu

text: Porterin mekaanikon hengen vaatinut tasoristeysonnettomuus voitiin osoittaa kisajärjestäjien huolimattomuudesta johtuvaksi, sillä tasoristeyksen ennakkovaroituksista ei oltu huolehdittu.


title: Pariisi–Madrid-autokilpailu

text: Barrow'n auto ei syttynyt edes tuleen saati räjähtänyt, se ainoastaan iskeytyi puuhun, kun kuljettaja osui yhteen koiraan väistäessään toista. Väite auton syttymisestä ja kuljettajan palamisesta kuoliaaksi osoittautui myöhemmin julkisuushakuisen henkilön liikkeellepanemaksi huhuksi.


title: Pariisi–Madrid-autokilpailu

text: Marcel Renault'n ja Steadin onnettomuudet olivat oikeastaan ainoat, joiden voitiin osoittaa johtuneen kilpailun aiheuttamasta suoranaisesta vaarasta. Molemmat ajautuivat pölyn sokaisemina ulos tieltä ohittaessaan hitaampaa ajoneuvoa. Lehden tutkimus osoitti, ettei itse kisa ollut kuljettajille väitetyn vaarallinen vaan katastrofin ainekset kerättiin kasaan järjestäjien toimesta.


title: Pariisi–Madrid-autokilpailu

text: Ranskan pääministeri Émile Combesia vaadittiin vastuuseen, koska hän oli sallinut kilpailun järjestämisen, mutta Combes puolustautui sanomalla, että hän ei voinut tietää autojen olevan niin nopeita ja vaarallisia. Hän myös kieltätyi asettamasta ajoneuvoteollisuudelle minkäänlaisia rajoitteita ja muodollisen äänestyksen jälkeen parlamentti ja senaatti hyväksyivät hänen kantansa.


title: Pariisi–Madrid-autokilpailu

text: Vain muutama päivä katastrofaalisen kilpailun jälkeen lehdistö oli jo menettänyt mielenkiintonsa Pariisi – Madrid -autokilpailua kohtaan. Autourheilusivut hehkuttivat jo seuraavaa, 22. kesäkuuta, Circuit des Ardennes -kilparadalla ajettavaa kisaa.


title: Pariisi–Madrid-autokilpailu

text: "Selitys :"


title: Anita Simoncini

text: Anita Simoncini (s. 14. huhtikuuta 1999 Montegiardino, San Marino) on sanmarinolainen laulaja, joka edusti yhdessä Michele Perniolan kanssa maataan vuoden 2015 Eurovision laulukilpailussa kappaleella ”Chain of Lights”. He sijoittuivat toisessa semifinaalissa 16. sijalle eivätkä päässeet finaaliin.


title: Anita Simoncini

text: Simoncini edusti The Peppermints -yhtyeen jäsenenä San Marinoa myös lasten Eurovision laulukilpailussa vuonna 2014 kappaleella ”Breaking My Heart”.


title: Asemakaavaoppi

text: Asemakaavaoppi on Otto-Iivari Meurmanin kirjoittama asemakaavoituksen oppikirja, jonka Otava julkaisi vuonna 1947. Asko Salokorven mukaan kirjassa on koottu 1900-luvun alusta asti vaikuttaneet kaupunkisuunnitteluihanteet ”merkittäväksi kokonaisuudeksi”. Kirjassa Meurman esittelee hajakeskitykseen perustuvan lähiöperiaatteen, joka vaikutti olennaisesti Suomen sodanjälkeiseen kaupunkirakentamiseen ja lähiöiden syntyyn.


title: Asemakaavaoppi

text:
Kirjassa Meurman sanoo, että kaupunkien kehittämisen lähtökohdaksi tulee ottaa hajakeskitysperiaate eli asutus pitää suunnitella toisistaan erillään oleviksi yksiköiksi. Kaupungin tulisi koostua "asumakunnista", jotka jakautuvat noin 6 000 asukkaan "asumalähiöihin" ("neighborhood unit") . Koulupiiriin perustuneet lähiöt jakautuvat vielä "asumasoluihin", joiden koko perustuu päivähoitoyksikköön. CIAMin vaatima kaupungin jako toimintojen mukaan näkyy Meurmanin teoriassa. Meurman esittää, että kaupungissa on ”varattava alueet erikseen asumista, työtä ja liikennettä, hallintoa ja huoltoa sekä virkistystä varten”. Toisaalta Salokorpi huomauttaa, että Meurman kannatti vehreitä omakotitontteja, joita Le Corbusier vastusti.
Otto-Iivari Meurmanista tuli vuonna 1940 Suomen ensimmäinen asemakaavaopin professori. Hän katsoi oppikirjan laatimisen tarpeelliseksi, sillä ”sodan ja välirauhan köyhdyttämissä oloissa ei ole varaa mihinkään epärationaaliseen toimintaan varsinkaan sellaisella alalla kuin yhdyskuntien rakentaminen”. Toisaalta hän piti olemassa olevia oppikirjoja vajaavaisina tai vanhentuneina. Meurman kirjoitti kirjan jo vuonna 1943, mutta ”sodan rasittama” kirjapaino julkaisi sen vasta vuonna 1947.


title: Asemakaavaoppi

text: Meurmanin lähiökäsityksen muodostumiseen vaikuttivat hänen omien sanojensa mukaan Patrick Abercombie, Otto Danneskiold-Samsø, Maxwell Fry ja Thomas Sharp. Meurmanin lähiöperiaatteen kaavakuva oli kulkeutunut "County of London Plan" -suunnitelmasta Danneskiold-Samsønin kautta.


title: Asemakaavaoppi

text: Asko Salokorven mukaan kirjasta on luettavissa, että Meurmanin kohdalla funktionalistinen ideologia jäi paljon aikaisemman puutarhakaupunkiaatteen varjoon. Meurman myös ”propagoi” lähiöaatetta. Salokorven mukaan kirjassa anglosaksinen lähiöperiaate yhdistyi funktionalistiseen kaupunkirakenteeseen. Myös Suomen lähiöitä tutkineen Riitta Hurmeen mukaan Meurmanin lähiössä puutarhakaupungin piirteet yhdistyivät Clarence Perryn kaupunkilähiöperiaatteeseen.


title: Tommi E. Nieminen

text: Tommi E. Nieminen (s. 30. heinäkuuta 1990)on suomalainen kilpauransa päättänyt koripalloilija.


title: Tommi E. Nieminen

text: Takamiehenä pelannut Nieminen pelasi kasvattajaseuransa Tampereen Pyrinnön A-poikajoukkueessa ikäluokan SM-sarjaa kaksi kautta vuosina 2007–2009. Kaudella 2009–2010 hän pelasi myös kahdessa ottelussa Pyrinnön edustusjoukkueessa Korisliigassa tehden kummassakin ottelussa yhden kahden pisteen korin.


title: Jamie Bloch

text: Jamie Bloch (oik. Yael Bloch; s. 17. heinäkuuta 1999, Kanada) on kanadalainen näyttelijä, joka tunnetaan parhaiten Becky Montclairena komediasarjassa "Wingin' It" ja Yael Baronina nuortensarjassa "", sekä elokuviasta "The Echo (2008)".


title: Jamie Bloch

text: Bloch sai ensimmäisen näyttelijän roolin vuonna 2007 elokuvasta "Diary of the Dead". Seuraavana vuonna hän sai suuremman roolin Carlyna elokuvasta "The Echo".


title: Jamie Bloch

text: Bloch ja Spencer MacPherson käsikirjoittivat ja näyttelivät vuonna 2015 valmistuneessa lyhytelokuvassa "Reflection".


title: Anna-Liisa Sysiharju

text: Anna-Liisa Sysiharju (o.s. Gebhard; 7. kesäkuuta 1919 Kajaani – 28. huhtikuuta 2014) oli suomalainen kasvatustieteilijä. Hän oli Helsingin yliopiston ruotsinkielisen kasvatustieteen professori.


title: Anna-Liisa Sysiharju

text: Hänen isänsä Oras Gebhard kuoli hänen ollessaan pieni. Äiti avioitui myöhemmin uudestaan, ja tytär siirtyi isovanhempien Hannes ja Hedvig Gebhardin kasvatiksi. Hän tuli ylioppilaaksi 1937 ja opiskeli teologiaa. Sacri min. kand. -tutkinnon jälkeen hän kuitenkin suuntautui kasvatustieteisiin ja psykologiaan.


title: Anna-Liisa Sysiharju

text: Sysiharju kirjoitti ylioppilaaksi 1937, suoritti sacri min. cand. -tutkinnon 1943, filosofian kandidaatiksi hän valmistui 1946, lisensiaatiksi 1956 ja tohtoriksi 1964. Hän opiskeli Yhdysvalloissa 1949–1950, Neuvostoliitossa 1977 ja teki opintomatkoja useisiin Euroopan maihin. Hän oli Kauppa- ja teollisuusministeriön ammattikasvatusosaston ammatintutkija 1946–1949, Helsingin kotitalousopettajaopiston kasvatusaineiden lehtori 1950–1961, apulaisrehtori 1960–1961, pedagogiikan pohjoismaisen yhteistyötoimikunnan tutkimussihteeri 1962–1964, valtion yhteiskuntatieteellisen toimikunnan tutkimusassistentti 1965–1971, Helsingin yliopiston kasvatuksen sosiaalipsykologian dosentti vuodesta 1968, Joensuun korkeakoulun didaktiikan apulaisprofessori 1973–1977 sekä 1979–1982 Helsingin yliopiston ruotsinkielisen kasvatustieteen professori.


title: Pomokaira

text: Pomokaira on suuri erämaa-alue Lapissa Porttipahdan tekojärven eteläpuolella. Pomokairasta noin kaksi kolmasosaa on Sodankylän puolella ja kolmasosa Kittilän puolella. Pomokairan alueella on suuria aapasoita joista suurin on Tenniöaavan ja Kaita-aavan muodostama suokokonaisuus. Soiden ohella Pomokairan alueella on moreenimailla kasvavia laajoja lähes luonnontilassa olevia vanhoja kuusikkoja. Pomokairan keskiosassa on suoalueet erottava vaara‐ ja tunturiylänkö jonka korkein kohta on Paistinpuolien läntisellä huipulla 430 metrin korkeudessa merenpinnasta. Pomokairan alueen halki virtaavat kaakossa Ylä- ja Alapostojoet ja etelässä Soasjoki. Pomokairan alueella ei ole järviä, vaan ainoastaan muutamia pieniä matalia lampia.


title: Pomokaira

text: Pomokaira on ollut historiallisesti eränkäyntialuetta eikä siellä ole ollut pysyvää asutusta. Alueella on nykyisin harva tieverkko. Alueen ainoat rakennukset ovat olleet eräkämppiä ja turvekammeja. Pomokairassa sijaitsevan Natura 2000 soidensuojelualueen pinta-ala on noin 92 000 hehtaaria.


title: Pomokaira

text: Eräkirjailija A. E. Järvinen kuvasi monissa kirjoissaan Pomokairaa.


title: Nopsanen

text: Nopsanen on sukunimi. Nimi on Suomessa 15 henkilöllä (2016). Nimen tunnettuja kantajia ovat:


title: Eliittikisat 2001

text: Eliittikisat järjestettiin vuonna 2001 neljällä paikkakunnalla: Lappeenrannassa, Lapinlahdella, Tampereella ja Lahdessa


title: Eliittikisat 2001

text: Lappeenrannan eliittikisat järjestettiin 15. heinäkuuta 2001.


title: Eliittikisat 2001

text:
Miehet
Naiset


title: Eliittikisat 2001

text: Lapinlahden eliittikisat järjestettiin 12. heinäkuuta 2001.


title: Eliittikisat 2001

text: Tampereen eliittikisat järjestettiin 22. elokuuta 2001.


title: Eliittikisat 2001

text: Lahden eliittikisat järjestettiin 26. elokuuta 2001.


title: Eliittikisat 2001

text: Vuoden 2001 Eliittikisojen parhaat urheilijat ratkaistiin neljän tuloksen yhteispisteillä.


title: Jakob Axel Levonius

text: Jakob Axel Levonius (21. helmikuuta 1861 Suomussalmi – 27. helmikuuta 1932 Helsinki) oli kanslianeuvos, pankinjohtaja, pankkiylitarkastaja ja valtiopäiväedustaja.


title: Jakob Axel Levonius

text: Levoniuksen vanhemmat olivat henkikirjoittaja Konstantin Levonius ja Maria Charlotta Aejmelaeus ja puoliso vuodesta 1889 Eva Aejmelaeus (s. 1865). Valmistuttuaan juristiksi hän muutti Ouluun, josta hänet valittiin kolme kertaa porvareiden edustajana valtiopäiville 1890-luvulla. Tornion kaupungin pormestarina Levonius toimi lyhyen aikaa 1904, kunnes siirtyi Kansallis-Osakepankin johtokunnan jäseneksi. Pankissa hän työskenteli parikymmentä vuotta, toimien laki- ja hallintoasioiden mutta myös luototuksen ja yhteiskuntasuhteiden parissa. Hän toimi myös pankkialan kehitys- ja yhteistyössä, kuten shekkilakikomitean puheenjohtajana ja 1912-1918 Suomen Liikemies-Yhdistyksen puheenjohtajana ja sen perustaman Kauppalehden hallinnossa. Levoniuksen toiminta 1918 perustetun Keskuskauppakamarin varapuheenjohtajana kymmenen vuoden ajan oli erittäin merkittävä, pankissa häntä kutsuttiinkin lempinimellä "Kauppakamari". Eläkkeelle jäätyään Levonius toimi vielä muutaman vuoden pankkitarkastusviraston johtajana eli pankkiylitarkastajana. Kanslianeuvoksen arvonimi hänelle myönnettiin 1931.


title: Ravintola Kaisaniemi

text: Ravintola Kaisaniemi on Helsingin Kaisaniemen puistossa sijaitseva ravintola, jonka Catharina ”Cajsa” Wahllund perusti vuonna 1827. Sen katsotaan olevan Suomen vanhin yhtäjaksoisesti toiminnassa ollut ravintola. Ravintolan nykyinen rakennus valmistui vuonna 1839. Koko Kaisaniemen puisto on saanut nimensä ravintolan mukaan. Ravintolan erikoisuutena on ruokasalin katon läpi kasvava elävä puu.


title: Ravintola Kaisaniemi

text: Catharina Wahllund saapui pääkaupungin muuton yhteydessä Turusta Helsinkiin vuonna 1818. Yhdessä teurastaja Salomon Janssonin kanssa hän sai oikeuden perustaa ravintolan yleiseen kävelypuistoon. Ravintola oli aluksi vain pieni, virvokkeita myyvä kioski, mutta 1839 Wahllund rakennutti paikalle ravintolan, josta tuli varsinkin ylioppilaiden suosima paikka. Puistoon valmistui keilarata ja meripaviljonki. Ylioppilaiden tavasta esittää 1. toukokuuta lauluja Kajsalle puisto sai nimensä; siihen saakka se oli tunnettu "Seurapuistona".


title: Ravintola Kaisaniemi

text: Tuohon aikaan Kaisaniemi oli vielä selvästi niemi, ja ravintola sijaitsi niemen kärjessä. Mutta 1800-luvun loppupuolella sen länsipuolelle rakennettiin rautatien ratapiha. Sitä varten lohkaisiin alueita puistostakin, mutta suurimmaksi osaksi se rakennettiin täyttömaalle. Tällöin täytettiin paikalla ollut Töölönlahden eteläosa ja siitä etelään työntynyt Kluuvinlahti, jolloin myös Kaisaniemi lakkasi olemasta niemi, ja se rajoittuu mereen enää vain pohjoisessa.


title: Ravintola Kaisaniemi

text: Ravintolarakennuksen suunnittelija on tuntematon. Rakennusta on myöhemmin muutettu useita kertoja. Rotundasali ja ulkoterassi lisättiin 1920-luvun lopulla.


title: Jacobus Sundman

text: Knut Jacobus Sundman (6. heinäkuuta 1916 Helsinki – 14. tammikuuta 2008 Helsinki) oli suomalainen kemisti ja Helsingin yliopiston kemian professori 1973–1980. Hän tutki erityisesti lääkekemian ja teknokemian alan kysymyksiä.


title: Jacobus Sundman

text: Sundman väitteli tekniikan tohtoriksi 1949. Hän oli 1939–1944 assistenttina Biokemiallisessa tutkimuslaitoksessa ja 1944–1951 osastopäällikkönä Keskuslaboratoriossa. 1951–1970 hän oli Medica Oy:n tehtaanjohtaja ja tekninen johtaja 1970–1973. Siinä tehtävässä hän tutki saniaislajeja ja kehitti menetelmän, jolla niistä voidaan valmistaa lääkettä heisimatojen torjumiseksi. Vuosina 1952–1978 hän oli Teknillisen korkeakoulun puukemian dosentti ja 1973–1980 Helsingin yliopiston kemian ruotsinkielinen professori.


title: Jacobus Sundman

text: Sundman oli Svenska tekniska vetenskapsakademin i Finlandin puheenjohtaja 1966–1969. Sundmanille myönnettiin vuonna 1951 Valtioneuvos Mauritz Hallbergin palkinto.


title: Jacobus Sundman

text: Sundmanin puoliso oli mikrobiologian professori Veronica Sundman, professori Ivar Wallgrenin tytär. Arkkitehti Mikael Sundman on heidän poikansa.


title: Atomikerroskasvatus

text: Atomikerroskasvatus (engl. "Atomic Layer Deposition", ALD) on kemiallisen kaasufaasipinnoituksen versio, jolla valmistetaan hyvin ohuita epäorgaanisia ohutkalvoja vuorottaisia itsekyllästyviä kaasu-kiinteäreaktioita hyödyntäen. ALD-menetelmän etuna on erityisesti sen kyky peittää monimutkaisetkin 3D-rakenteet koostumukseltaan ja ominaisuuksiltaan tasaisella pinnoitteella. Menetelmän vanhempi suomalainen nimi on atomikerrosepitaksia (engl. "Atomic Layer Epitaxy, ALE"). ALE-lyhennettä käytetään nykyään toisessa merkityksessä "Atomic Layer Etching (ALE)", eli atomikerrosetsaus. "Molecular Layer Deposition" (MLD) on muunnelma atomikerroskasvatuksesta, jossa käytetään polymeerisia lähtöaineita.